Dife i detri en lakaz St Louis Dife in konpletman detri en lakaz de lasanm Stevenson Delhomme Road, St Louis tar yer apremidi. Dapre en zofisye Lazans Servis Tenny Dife ek Sovtaz, ti ver 4.30 apremidi letan zot ti vwar gro lafimen nwanr depi kot zot stas -Seychelles Nation\nDife i detri en lakaz St Louis Dife in konpletman detri en lakaz de lasanm Stevenson Delhomme Road, St Louis tar yer apremidi. Dapre en zofisye Lazans Servis Tenny Dife ek Sovtaz, ti ver 4.30 apremidi letan zot ti vwar gro lafimen nwanr depi kot zot stas |14 September 2021\nDife in konpletman detri en lakaz de lasanm Stevenson Delhomme Road, St Louis tar yer apremidi.\nDapre en zofisye Lazans Servis Tenny Dife ek Sovtaz, ti ver 4.30 apremidi letan zot ti vwar gro lafimen nwanr depi kot zot stasyon e zot ti deswit deplase avan menm ki zot ti ganny okenn lapel piblik.\nI dir deswit zot ti mobiliz trwa masin ek nef zonm pour al konbat sa dife e esey protez lezot lakaz obor.\nI dir ti pran zot anviron wit (8) minit pour met sa dife anba kontrol e 45 minit pour tenny li konpletman.\nMsye Winston Laurence, ki ti zofisye responsab sa loperasyon, i dir ti napa personn kot sa lakaz ler sa dife ti pran me bann vwazen ti’n esey koste pour retir enpe keksoz dan lakaz ler zot ti vwar dife me pa bokou akoz sa dife ti tro entans.\nDapre rapor zis de adilt – en msye avek son garson – ki ti reste dan sa lakaz e zot in perdi tou zot keksoz.\nLanket in konmanse pour determin vre lakoz sa dife.\nBann portre ki akonpanny lartik i montre en pe dega okazyonnen par sa dife.\nPortre: Thomas Meriton


De dimoun sispe dan en ka posesyon zarm ek aminisyon i ganny arete -Seychelles Nation\nDe dimoun sispe dan en ka posesyon zarm ek aminisyon i ganny arete |27 October 2020\nEn zonm aze 49-an ki reste Glacis ek en madanm aze 67-an ki reste La Misère in pas ankour apremidi Vandredi le 23 Oktob konman sispe dan en ka posesyon zarm ek aminisyon ki lapolis pe fer lanket ladan.\nSwivan lenformasyon kredib resewar, lapolis ti mont en loperasyon kot lakour sispe nimero 1, sa zonm 49-an, granmaten Vandredi e plitar swivan lanket en ‘pistol’ ek serten kantite boulet (13) antou ti ganny dekouver e sezi. Sa ti swiv par larestasyon sa sispe.\nSispe nimero 2, sa madanm 67-an, ti ganny arete ver 10er53 bomaten letan i ti raport kot biro CID, Bois de Rose.\nDevan lakour Vandredi apremidi, sispe nimero 2 dan sa ka in ganny large lo serten kondisyon tandis ki sispe nimero 1 in ganny rimann.\nToulede sispe pou repas ankour le 27 Oktob. Antretan CID i kontinyen avek son lanket.\nSispe dan ka dife dan lizin pwason Providence i ganny large lo serten kondisyon\nLapolis in osi raporte ki sa 2 zonm sispe ki ti’n ganny rimann an koneksyon avek dife dan lizin pwason Providence granmaten le 13 Oktob, in ganny large lo serten kondisyon apre ki zot ti’n reaparet devan Lakour Siprenm Vandredi.\nLanket CID dan sa ka sepandan i kontinyen.\nEn zonm i mor dan en aksidan lo highway\nLapolis in raporte ki en zonm in mor swivan en aksidan lo highway an kitan ronpwen erport, Pointe Larue.\nSa zonm ti pasaze dan en pick-up ki ti perdi kontrol e savire avan ariv zanmerant kot bann travayer Endyen i reste lo zòn 21.\nDrayver sa pick-up avek 2 lezot pasaze madanm ek en lot zonm in ganny transporte lopital pour lasistans medikal. Dapre rapor sa pick-up ti pe fer direksyon lavil o moman aksidan.\nSa aksidan ti ganny raporte avek lapolis ver 3er30 apremidi.


Verbatim – Friday 9th December, 2016. – The National Assembly of Seychelles\nHome » Verbatim » 2016 » Verbatim – Friday 9th December, 2016.\nVerbatim – Friday 9th December, 2016.\nMr. Speaker in the Chair\nBonzour tou dimoun dan\nLasanble e bann dimoun ki pe ekout nou dan lakour e an deor lakour. Parey labitid, Lasanble i swet zot en lazournen lape – en lazournen beni e fotespere nou osi nou deliberasyon i al dan lape.\nOzordi mon ti a kontan swet labyenveni Minis Larose ki pou vin prezant nou Budget Address – Minis Finans Dr. Peter Larose avek son delegasyon ki akonpanny li. I annan en lekip e mon krwar i neseser pou envit tou sa lekip enkli son PS, Patrick Payet ki lanmen drwat Minis Larose an sa ki konsern Finans.\nE ozordi pou sa Sitting\npou annan Dezyenm Reading\nAppropriation Bill, 2017 e ki osi i ganny apele Budget Presentation e apre Minis i a prezant son Ladres. E mon krwar nou pou sispann Order 64 (1) e mon a demann Onorab Leader of Government Business Onorab De Commarmond pou prezant Mosyon for Second Reading.\nThank you Mr. Speaker. Bonzour Minis. Bonzour tou Manm Lasanble. Bonzour tou dimoun ki pe ekout nou.\nMr. Speaker, anba 91 (1) mon oule move pou sispann Order 64 ( 1) lo Standing Order pou permet ki Appropriation Bill, 2017 i a ganny lir en Dezyenm Fwa.\nOnorab Pillay ?\nMr Speaker, Motion is seconded.\nWi Onorab Prea?\nHON NICHOLAS PREA\nSi Lasanble i pran en vot lo Mosyon pou sispann….\nWi, tou dimoun i dakor ki nou sispann Order 64 (1) lev lanmen bann ki dakor ?\nMersi e avek sa mon demann Dr. Larose Minis pou Finans pou prezant son Budget Address dan Lasanble.\nMINISTER PETER LAROSE\nMr Speaker, bonzour. Tou bann Onorab bonzour. Permet mwan Mr Speaker avan-ler mon prezant Ladres Bidzeter mon prezant mon leskiz ki bann prezantasyon Bidze pa ti ariv isi a-ler. Konman Minis mon pran mon responsabilite. Mon demann en leskiz e sa pa pou ariv ankor.\nMr Speaker, avek mon leskiz ki mon’n prezante mon pou direkteman adres Lasanble Nasyonal ozordi.\nOnorab Leader Lopozisyon dan Lasanble Nasyonal,\nOnorab Leader Business Government dan Lasanble Nasyonal\nTou Manm Onorab dan Lasanble Nasyonal,\nAn vi ki nou reste an kontak atraver en sistenm enformatik, mon ti a profite pou dir bonzour tou dimoun dan sa Lasanble bomaten e osi byen lo nou teritwar ki pe ekout nou.\nMr. Speaker, mon annan en gran loner e privilez ki Prezidan Danny Faure in konfye mwan pou prezant son premye Ladres Bidzeter, depi ki in vin o-pouvwar konman Sef D’eta lepep Sesel mwens ki de mwan.\nSa Bidze i reprezant SR7,796,480,879/- i pli gro Bidze ki’n deza ganny prezante par Gouvernman ziska prezan.\nMr. Speaker, i normal dan sa moman ki tou dimoun pe demande ; i annan en eleman sispans, leksitasyon e ekspektasyon parmi nou popilasyon. Kestyon ki pe preokip tou dimoun ki pe ekoute la, ki sa nouvo ladministrasyon, sa nouvo Bidze i prezante pour nou – pour lannen prosen pou transform nou lavi ? Mon repons i koumsa ;\nMon pe anmenn bon nouvel e lespwar pou tou Seselwa ; lespwar pou en meyer demen ; lespwar pou nou batir nou Nasyon ansanm.\nMr. Speaker, dan sa konteks annan en gran plezir pou anons tenm nou Bidze pou lannen 2017. Son Tit : ‘Devlopman Enkliziv avek Loportinite pour tou Dimoun. ’ Sa mesaz i for par lekspektasyon nou pep.\nDan konteks Sesel ki nou oule dir par devlopman enklisiv? I vedir ki napa personn pou ganny kit deryer dan nou plan devlopman. Larises ki’n ganny kree pou ganny redistribye dan en fason zis, egal e transparan.\nMisyon nou Gouvernman se pour batir en Nasyon kot tou Seselwa i travay e benefisye avek en lavi modern.\nPou nou realiz sa rev nou bezwen annan en krwasans ekonomik, kree nouvo lanplwa e donn nou siport Sekter Prive pou zot osi devlope vin pli konpetitiv. Avek en tel devlopman, nou kalite lavi pou vin pli meyer. Nou pou kapab fer li si nou met nou lentere Nasyonal avan lentere personnel.\nLe moman in arive koman en nasyon progresif, nou bezwen regard ver loportinite non pa selman nou drwa.\nNou Bidze i annan 5 lobzektif prensipal:\nGouvernman pou gard son promes e redistribye e fer sir ki kou lavi e lapovrete i ganny eliminen dan nou pei.\nPartaz larises nou pei dan en fason ekitab espesyalman pou nou kous sosyete pli vilnerab\nKree nouvo loportinite pour tou pep partisipe e envestir dan devlopman ekonomik nou pei\nKree plis prosperite pou nou Nasyon e\nPromot Sesel konman en pei stab pou lenvestisman\nMr Speaker, pou realiz sa bann lobzektif, ansanm nou bezwen annan en krwasans ekonomik soutenab. Met an resours tou nou fasilite ki kapab ed nou resours imen o sant nou devlopman, avek progre ki fer dan devlopman makroekonomik, nou sitwayen i ekspekte plis benefis pour zot travay dir.\nMr Speaker, konman like lemonn i vir ver nou, e nou Gouvernman napa swa me pou mentenir en Ladministrasyon efikas e efektiv. Sepandan dan lespri ki nou bezwen pratike bonn gouvernans, transparans e rann kont dan en laporte ki travayer i fer li a tou pri. E sa i anliny avek mesaz Prezidan Danny Faure.\nTravayer dan Servis Piblik i bezwen swiv etiket e en standar profesyonnel, pli o nivo, kot prensip rann kont i vin par dan nou responsabilite toulezour.\nMr Speaker, segonn par mon ladres pou tous lo devlopman ekonomik global e fitir. Sesel nou pa operate an izolasyon. Nou form par sa Global Village.\nDevlopman ekonomik mondyal i reste frazil. Parey nou kapab apresye Brexit in kree en gran lensertitid e kou ekonomik pou bokou pei. Bokou envestiser in perdi konfyans dan marse finansyel enternasyonal.\nFon Monneter Enternasyonal in reviz prozeksyon krwasans ekonomik mondyal sorti 3.1% an 2016 pou ariv 3.4% an 2017 dapre previzyon OEDC. Bokou pe fer pou anmenn lenplimantasyon polisi anbisye e pran konsiderasyon risk dan lannen 2017.\nKonman en Nasyon, Sesel i bezwen prepare pou safeguard nou plan makro ekonomik.\n3 performans lekonomi Sesel 2016\nNou pei in rikord en to krwasans ekonomik 3.9% dan lannen 2016 e prozekte pour ogmante ziska 4% an lannen 2017. Sa sif i ankourazan akoz dan bokou pei pe eksprim e eksperyans difikilte e zot pe rod lasistans. Lenflasyon i prozekte pou ariv 3.7%, prensipalman akoz logmantasyon dan pri petrol brit ek elektrisite.\nSa bann endikater i anliny avek en sirplis 3% an relasyon nou (GDP) prozekte par IMF. Reveni par tetdabitan in ariv $14,760.\nTouris in ogmante dan lannen 2016, an konparezon avek 2015. En total 272,143 viziter ti ariv Sesel.\nLalkol in redwir remarkableman pour premye lanmwatye lannen 2016, an konparezon avek 2015.\nAn sa ki konsern prodiksyon ton dan bwat, in ogmante dan lannen 2016. An konparezon avek 2015. Prodiksyon pou 3 kar lannen montre en logmantasyon 14 poursan.\nSekter konstriksyon pa’n eksperyans okenn sanzman.\nSekter lenformasyon e kominikasyon inn reste pozitiv dan lannen 2016.\nAktivite finansman in rikorde en performans 12.8% avek en logmantasyon ki kredi i ofer par Lenstitisyon Finansyel avek Sekter Prive.\nFinansman Sekter Prive in ogmante par R500 milyon tandis ki Gouvernman sa sif in ariv R1.2 bilyon.\nAvek sa bann endikater pozitiv, nou bezwen rekonnet ki i annan ankor lapovrete comme nou pei i pe pas ladan. Nou bezwen gard e protez welfare nou sitwayen avan met lentere personnel an avan.\nMr Speaker, dan lekonomi ki pe kontinyelman eksperyans krwasans pozitiv prodiksyon in ganny revize pozitiv pou lannen 2016 sorti 4.3% pandan revizyon milye lannen pou vin 4.4%. Pou lannen 2017 krwasans ekonomik i ekspekte pou ariv 4.1 poursan. Menm sa nou …… ankouraze bokou pei ki pe fer fas avek bokou difikilte … e sa i prensipalman annan pou fer avek logmantasyon pou karbiran avek elektrisite. Dan tou endikater i anliny avek nou lobzektif pour nou akonpli premyer Bidzeter pou 300 poursan an relasyon avek prodwi domestik brit e sa i en anliny avek prensip nou komitman pou kontinyen avek laranzman ki nou annan avek Fon Monneter Enternasyonal anba Extended Fund Facility.\nAktivite touris in kontinyen ogmante pandan lannen 2016 menm si sa en logmantasyon pli ba ki lannen 2015 ki ti annan en ba e nou ekspekte ki sa i a kapab amelyore. Ziska le 27 Novanm 2016 ti annan ase touris ki ti antre dan nou pei pou vizit nou pou soutenir nou lekonomi.\nMr Speaker, si nou kalkil en pe nou prozeksyon pou lannen 2017 nou ava vwar ki malgre difikilte enternasyonal nou pou bezwen se si oule fer en pe plis progre parske lekonomi mondyal pe vin – bokou difisil.\nAn se ki konsern bann oryantasyon stratezik pou bann lannen fiskal 2017 redwir kou lavi e lapovrete.\nMr Speaker, nou Gouvernman i determinen pou redwir kou lavi pour tou Seselwa e i ava anmenn en rediksyon dan lapovrete. Alor ki Gouvernman pe fer son maksimonm zefor, i pour osi bezwen sipor Sekter Prive. Sa i vedir en zefor konzwent par tou bann partner akoz sa size i konsern nou tou.\nAn se ki konsern kestyon zeneral diferan polisi senpleman ki nou pe met plan ekonomik mikro ekonomik pou lannen i pou totalman an aplikasyon prosedir serten reform ki tou dimoun i demande. Nou bezwen target dimoun dan problenm ekonomik ek sosyal profon lo tou nivo dan ban distrik.\nGouvernman avek led sa bann partner, i pare pou antreprann en legzersis lo en nivo Nasyonal kot sak lakour pou idantifye bann dimoun ki’n ganny pri dan povrete. Bann mezir osi ki ganny pran ki Praslin e La Digue i byen benefisye avek rediksyon dan pri lavi.\nStratezi ki pou ganny adopte i komans avek bann lantrepriz piblik, afen ki zot redwir kou zot bann prodwi e servis ki zot ofer konsonmater. Bann lantrepriz piblik i bezwen donn legzanp e nou ekspekte ki Sekter Prive i swiv. Nou pou fer sa, pour ki nou kapab met larzan dan pos Seselwa. Gouvernman i osi a re-egzamin son bann progranm Proteksyon Sosyal pou ki i pli byen reponn bezwen lapopilasyon. Nou pour osi met a zour bann progranm Proteksyon Sosyal ki pour servi koman lasirans kont bann sok eksteryer.\nMr Speaker, Seychelles Trading Company (STC) in ganny kree avek bi pou vin pli bon pour konsonmater. Savedir bann komodite ki pe donn valer larzan e ki konsonmater i kapab fer konfyans. Gouvernman in demande ki STC i redwir pri lo bann prodwi de baz e osi serten lezot komodite ki ganny servi par bann fanmir. Lalis sa bann komodite pou byento ganny anonse.\nMr Speaker, pou premye letap dan nou zefor pou redwir kou lavi, lide se pou bann konsonmater benefisye e natirelman redwir kou lo zot lalis shopping ki zot fer tou le mwan. Savedir i annan plis larzan dan zot pos.\nKomisyon Reveni anba mon direksyon, pou imedyatman revwar tax valer azoute lo kategori komodite spesyal, ki lafanmir i servi. An lannen 2017 e a lavenir, STC pou kontinyen zwe en rol enportan pou asir ki pri i reste stab e bann marsandiz lo son letazer i ganny mentenir son pri abordab pour ki i benefisye tou son bann konsonmater.\nMr Speaker, en lalis aksyon pou redwir kou lavi ek lapovrete in fini ganny prepare pour lenplimantasyon konmansman lannen 2017. Gouvernman in fer en komitman e i pare pou realiz son promes.\nAn se ki konsern pou ede redwir kou lavi, Gouvernman i rekonnet ki travayer i lakle dan nou devlopman.\n4.2 Trezyenm Mwan Lapey pou tou travayer Seselwa\nComme en mezir pou redwir kou lavi e lapovrete Gouvernman in entrodwir en Employment (Amendment) Bill 2016 pou pey Trezyenm Mwan Lapey pour tou travayer Seselwa dan Sekter Prive. Sa Trezyenm Mwan Saler i ekivalan 1 mwan saler ekskli Allowance, Service Charge e lezot benefis monneter.\nMr Speaker, pandan konsiltasyon pou Employment Bill manm piblik ti eksplik e eksprim zot lekspektasyon ki tou travayer, ki swa dan Sekter Prive ou Piblik fodre resevwar Trezyenm Mwan.\nSa lannen tou bann travayer dan Sekter Piblik pou resevwar en Trezyenm Mwan Saler pour la dezyenm lannen konsekitiv anliny avek pratik.\nDan lezot Leta Zil i annan en Lalwa ki tou travayer i annan en Trezyenm Mwan Saler. I annan serten pei ki pey menm Katorzyenm e Kenzyenm Mwan Saler. Sa lenformasyon i piblik pou tou dimoun vwar. Dan Bidze 2017 provizyon in fini ganny fer pou pey menm bann Home Carers, Cleaners, bann endividi ki donn en servis Gouvernman. Sepandan Gouvernman i osi rekonnet ki annan en Sekter Biznes ki serten anplwayer parey Child Minding pa pou pey Trezyenm Mwan Saler. Se ki konsern kontrakter ki anploy 2 ou 3 travayer si i pa kapab pey Trezyenm Mwan Saler, i kapab pey petet 50 poursan sa Trezyenm Mwan Saler. Gouvernman pou annan en nouvo lamannman pou Lasanble aprouv sa Lalwa Lamannman avan 31 desanm 2016.\nParske si sa Bill i ganny aprouve apre Desanm 2016 sa travayer ki kalifye i kapab ganny peye senpleman lannen 2018.\n4.4 Rediksyon dan kou telekominikasyon, lenerzi ek delo.\nNou bezwen en sistenm telekominikasyon efikas e abordab, ki fondamantal pour nou enterkoneksyon. An se moman nou an diskisyon avek bann Konpannyen telekominikasyon, pou zot redwir kou zot bann servis ki zot ofer bann kliyan. Sa bann servis pou enkli telefonn (laliny fiks e mobil), enternet, Televizyon, ‘data e servis wifi’. Nou lobzektif se pou fasilit koneksyon pli vit a bann kliyan lokal e enternasyonal, tou-t-an amelyoran kou fer biznes.\nMr Speaker, sa marse in ganny liberalize avek bi anmenn plis konpetisyon e an retour en rediksyon dan kou telekominikasyon pou bann konsonmater. Gouvernman i pare pou akey lezot Lakonpannyen dan sa marse ki a kapab a la fen anmenn plis konpetisyon ki a redwir kou bann servis. Si i annan okenn Lakonpannyen ki enterese pou penetre sa marse, Gouvernman i akey zot laplikasyon.\nDiskisyon i an progre avek bann partner pou obtenir en lot rezo kab soumaren pou siport sa enn aktyel. Sa nouvo proze pou azout avek bann lenvestisman ki deza egziste dan sa Sekter, pou asir viabilite e en servis pli rantab. Dan nou demars pou kontinyen promot Sesel koman en destinasyon dinamik, pour atir plis lenvestisman direk sorti aletranze, nou pou eksplor fason adisyonnel pou redwir kou loperasyon ki fer biznes.\n4.3 Lezot benefis lanplwa\nMinister Lanplwa, Devlopman Lantreprenarya e Inovasyon Biznes pou met an plas en sistenm ‘Unemployment Relief Scheme’ ki pou lie avek sistenm Proteksyon Sosyal. Sa i en mezir pou protez byennet nou bann zenn e ankouraz zot pou travay.\nMr Speaker, sa i anmenn mwan lo bann prosenn seri aksyon ki pou ede redwir kou lavi e an retour lapovrete.\nPareyman nou an diskisyon avek Servis Litilizasyon Piblik (PUC) pou rekonsider son tarif pour bann lakour, pti biznes e bann Lakonpannyen dan Sekter Prodiksyon. Gouvernman pe osi etidye posibilite lenstalasyon bann sistenm soler pour bann lakour avek bi redwir ‘carbon footprint’, kou e lekonomi lenerzi.\nLannen prosen Komisyon Lenerzi pou fer en legzersis pou entrodwir en nouvo polisi pour ki tou bann batiman leta i servi bann lekipman ki ekonomiz lenerzi. Sa stratezi pou permet Gouvernman fer en lekonomi enorm lo son kou lenerzi e redwir son depans.\n4.5 Rediksyon dan kou lasirans\nSesel pa ganny konsidere dan en zon risk elve pour bann katastrof natirel, ki anmenn bann gran risk e pert pour bann konpannyen lasirans. Negosyasyon avek bann Lakonpannyen lasirans i an mars pour ki zot osi fer zot kontribisyon anver sa legzersis redwir kou lavi. Pou annan en rediksyon lo kou lasirans lo bann lakour ki sak fanmir endividyel a fer en lekonomi lo zot lasirans anyel. Bann Konpannyen i a osi kapab benefisye avek bann nouvo kliyan e ki a fer ki zot kou loperasyon a osi redwir kou depans ki zot envestir. Gouvernman i ankouraz bann Lakonpannyen lasirans pou osi revwar bann lezot prodwi lasirans avek minimonm risk posib.\n4.6 Rediksyon dan kou servis finansyel\nMr Speaker, lavenir bann servis finansyel Sesel pou ganny determinen par konportman bann kliyan vizavi Labank e lezot lenstitisyon finansyel. Kliyan i kontinyen eksprim zot fristrasyon anver la fason ki zot ganny trete. Laplipar bann konplent i vize anver to lentere tre ba lo ‘savings’ ki zot gannyen e apre tou e en lentere ki ler zot pret larzan. Kou pou garanti e lezot servis i osi tre o akoz fason ki servis finansyel i ganny striktire.\nGouvernman in fer en demann avek Lasosyasyon Banker pou ki zot osi zot swiv sa legzanp labank pou demande ki lentere pou pret larzan i redwir e lentere lo savings i ogmante. Labank Santral etan regilater prensipal sistenm banker, pou asire ki nouvo polisi i ganny enplimante par tou labank imedyatman. Sa nouvo polisi i osi aplik pour sarz servis banker ki ganny konsidere comme egzorbitan. Lobzektif sa polisi se pou donn bann labank lokal osi en kontribisyon anver rediksyon kou lavi, tou-t-an obtenir en rannman rezonnab lo zot lenvestisman. Okenn labank endividyel pa kapab ganny lese pour monopoliz e dikte bann kou servis finansyel. Nou pou annan en responsabilite moral e anver komers ekitab.\n4.7 Nouvo loportinite lenvestisman\nMr Speaker, Stratezi Gouvernman avek sa Bidze, se pou kree en lanvironnman biznes e kiltir kot dimoun i ekonomize e oubyen envestir pou zot fitir. Avek sa devlopman an tet, plizyer loportinite lenvestisman pou ganny met a dispozisyon nou popilasyon.\nPolisi Gouvernman se pour redwir sa bann lenvestisman dan bann lantrepriz piblik. Sa i en depar dan en rol envestiser pou vin fasilitater.\nBann lantrepriz piblik e poursantaz alokasyon ki pou ganny met a laporte bann lenvestiser Seselwa i comme swivan:\n Nouvobanq (Seychelles International Mercantile Banking Corporation – SIMBC) – 20%\n (IOT) Ton de l’océan Indien – 10%\n Land Marine Ltd (LML) – 14%\n Par Labank Lenvestisman Eropeen (EIB) dan Labank Devlopman (DBS) – 15,9%\n Par Lazans Devlopman Franse (AFD) dan labank devlopman (DBS) – 20%\nMinister Finans, Komers e Planifikasyon Lekonomi (MFTEP) pe travay avek Labank Santral pou entrodwir lenstriman finansyel long term, milye 2017- bond Esmeralda series III. To lentere pou pli ganny zere e pli o ki bann labank komersyal. Bann labank komersyal pou zot osi entrodwir en service pli o-nivo oubyen pou ‘savings scheme’.\nSa bann lenstriman pou ganny ofer a endividi e fanmir selman. Pou reprezant en vre loportinite. Sa i pour tou Seselwa profite. Gouvernman i anvi ki Seselwa i benefisye avek larises nasyonal ki’n ganny kree lo zot non. Avek zefor pou rekrit konsiltan lokal non pa etranze pou fer sa legzersis privatizasyon, pour komanse boner lannen osito ki bann ‘guidelines’ i ganny finalize anba mon direksyon.\nMr Speaker, mon osi anvi reasir manm piblik ki pri LPG ki nou konnen ‘gas’ pou reste stab koman parti nou zefor pou redwir kou lavi.\n4.8 Scale down proze Fon Pansyon\nGouvernman i rekonnet ki bezwen lozman dan Sesel pe kontinyen ogmante. An rezilta sa in’n pran en desizyon lo la par bann kontribiter dan Fon Pansyon pou demande ki ‘Board of Trustees’ Fon Pansyon pou revwar e redwir son lenvestisman 450 milyon roupi dan ansyen batiman ‘Pirates Arm Building’.\nE dan sa 450 milyon roupi ki i ti pou envestir sa i annan en serten proporsyon ki pou ganny allocate 150 milyon roupi pou ganny envestir e reponn bezwen lakaz pou bann dimoun ordiner. Sa stratezi i form par zefor Nasyonal Gouvernman pou ofer son pep lozman abordab e redwir kou lavi. Gouvernman in agree pou pey Fon Pansyon avek sa lenvestisman.\n4.9 Sipor pour bann Pti e Mwayenn Lantrepriz (SME’s)\nSa pti e mwayenn lantrepriz i fer en kontribisyon signifikan dan krwasans ekonomik, kreasyon larises e i osi ofer loportinite lanplwa a bann endividi oubyen en group dimoun ki pa osi sanse pou ganny anploye par bann gran Lakonpannyen. Zot pou osi ofer posibilite pou agrandir reveni e zot ganny konsidere koman bann moter kle pour linovasyon e devlopman nou pei.\nGouvernman i konsyan sa devlopman e re afirm son komitman pou donn latansyon priyoriter sa Sekter e asire ki i prospere e kontribisyon anver rediksyon pri lavi i ganny mentenir.\nMr Speaker, latansyon lo bann pti e mwayenn lantrepriz i pa selman letan Bidze i ganny diskite. Nou Gouvernman i annan en plan devlopman anbisye pou ekip sa Sekter an partikilye, avek resours neseser. Nou annan en seri mezir ki pou ede ki sa bann pti biznes e mwayenn lantrepriz realiz zot potansyel e penetre en nouvo frontyer komersyal.\nSa bann mezir i comme swivan:\nPermet bann pti e mwayenn lantrepriz ganny akse avek finansman e lezot servis dan kad sa konsep ‘one stop shop’ service of financial services.\nLabank Devlopman pou met an plas en Unit banker pour pou finans kapital pandan ki Labank Komersyal zot donn fasilite ki nou apel sa ‘working capital’ e lezot servis banker.\nKonsiderasyon pe ganny pran pour ki DBS i kapab ofer bann ‘startup capital’ an lot mo nou apel sa ‘seed capital’ a en valer RS25,000 ki pou ganny garanti par Gouvernman.\nOfer bann pti e mwayenn lantrepriz en peryod 6 mwan gras, pou rekomans peyman zot loan apre ki zot in komans zot aktivite komersyal.\nOfer en servis e donn konsey e formasyon a propriyeter bann pti e mwayenn lantrepriz ki vwar zot dan difikilte ekonomik, e kou sa servis pou ganny peye par Gouvernman.\nZot pou osi ganny ofer bann to lentere spesyal e sarz banker par DBS a bann Labank Komersyal.\nLaplikasyon par bann propriyeter e promoter pou ganny konsidere selon en sistenm nou apel sa ‘fast track’.\nGouvernman pou konsider donn en ‘exemption’ bann pti e mwayenn lantrepriz (avek en reveni anyel Rs 1 milyon par an) pou pa pey tax biznes pandan zot premye lannen loperasyon.\nRevwar rol Bord Lenvestisman Sesel e SENPA pour fasilit biznes.\nZiska ki ‘one stop shop’ Financial Services Boutique pou vin an servis i vin operasyonnel, e son ladministrasyon e lotorite laysenns Sesel pou ganny ranforsi afen ki i a kapab donn laysenns bann pti e mwayenn lantrepriz lo en baz priyoriter.\nDemann deviz etranzer avek bann labank komersyal pou ganny konsidere a en baz priyoriter.\nDiskisyon pe ganny fer avek bann Konpannyen lasirans, telekominikasyon e Litilite Piblik pour ofer to preferansyel a bann pti e mwayenn lantrepriz.\n‘Tender Board’ pou donn loportinite bann pti e mwayenn lantrepriz pou partisip dan nenport ki prosedir ‘competitive’ si i annan proze ki zot kapab partisipe e bid lo la.\nNouvo Lalwa pou ganny entrodwir pou protez bann pti e mwayenn lantrepriz kont lentegrasyon vertikal dan zot Sekter respektif.\nRevwar bann sibvansyon pour lokater ki ganny ofer par Gouvernman.\nTravay avek bann lezot partner koman lotel, sipermarse, pou asire ki i annan valer azoute.\nReorganiz Small Business Financing Agency, pour ki zot zwe zot rol pli dinamik e anmenn en aktivite tre spesyal lo ‘micro financing’.\nBann Labank pou ganny demande pou ofer en lasirans kredi bann pti e mwayenn lantrepriz koman en proteksyon kont ‘business failure’.\nDan mwayen e long term, Sesel pou vin kapital bann pti e mwayenn lantrepriz dan Losean Endyen enternasyonal avek sipor bann lenstitisyon finansyel ki enterese avek nou pei.\n4.10 Ranforsi rol Fair Trading Commission (FTC)\nMr Speaker, manda sa Komisyon se pou asire ki Komisyon i regle, kontrole, sirvey e anpes bann aksyon ki afekte konpetisyon. Lobzektif prensipal sa lenstitisyon se pour kontribye anver rediksyon dan pri lavi. I enportan mansyonnen ki manda pou ganny regarde parski nou pa sipoze sanz zot manda parske zot in ganny kree pou zot protez konsonmater.\nAn lannen 2017 sa komisyon pou ganny restriktire pour ki i a kapab zwe en rol pli efektiv e akonplir son misyon an anliny avek nou plan devlopman. Bokou lanfaz pou ganny mete lo pri bann prodwi e servis ki pa zis, pour ki konsonmater i kapab benefisye. Mr Speaker, lepok ‘double pricing’ osi ‘double invoicing’ in fini sa, terminen, e lentere nou bann konsonmater pou kontinyelman ganny proteze.\n4.11 Re-organizasyon Labank Devlopman Sesel (DBS) e lasistans finansyel e biznes anba Lazans Finansman Pti Biznes (SBFA)\nLabank Devlopman pou ganny restriktire an vi ki zot zwe en rol pli transformatik dan zot manda. Sa labank pou être organised an en fason ki zot zwe zot rol pli efikas e vin pli fleksib dan zot kondisyon kredi pou bann Sekter priyoriter anliny avek nou Plan Devlopman Nasyonal. Nou lobzektif se pou moderniz labank pou regard bezwen kliyan avek en kou ki abordab.\nBann statistik pandan 2016 i comme swivan;\n Total loan kin ganny aprouve ziska le 30 Novanm 2016 i 230 loan avek en valer total 285.5 milyon roupi\n Dan sa total i annan, 194 loan avek en valer 224.8 milyon roupi kin ganny prete anba Scheme SMEs.\n An total 259.4 milyon in fini ganny disbursed ziska le 30 Novanm 2016.\nAn sa ki konsern Lazans Finansman Pti Biznes (SBFA), SBFA, in kontinyen donn sa sipor finansyel bann pti e mwayen lantrepriz (SMEs).\nSa bann statistik i koumsa;\n Total loan ki’n ganny aprouve an 2015 i 719 biznes avek en valer 80.8 milyon roupi.\n Total demann pou loan ziska Oktob 2016 ti 728 biznes avek en valer 101.6 milyon roupi.\nSa Lazans i bezwen reorganiz zot aktivite pou fer zot reste azour avek lobzektif pour fer ki lannen 2017 pou fer SMEs vin pli efikas e zot aktivite pli abordab.\n4.12 Re-organizasyon Konmisyon Reveni Sesel (SRC)\nSRC i zwe en rol enportan dan nou kapasite pou kolekte taxpayers money. Bann Staff in fer en travay tre dir e zot kontinyelman travay pou kolekte tax pou le maksimonm posib pou nou a-fen a-port devlopman nou pei. Avek lobzektif pou entrodwir plis lefikasite dan sistenm zesyon kont piblik, SRC pou bezwen reorganize an lannen 2017.\nSa konmisyon pou ganny modernize ek lenfrastriktir teknolozi ek resours adisyonnel pou fer sir ki i ganny ofer en bon servis de kalite. Sa sistenm telefonik e enformatik modern pou fasilit peyman elektronik reveni tax, e pou fer sir ki nou sistenm clearance kot Erport e lo Por pou bezwen vin pli efikas. Sa letan ki bann enportater i pran pou fer sir pou fer clearance zot marsandiz ki i annan serten birokrasi ki petet a en serten moman avek documentation e coordination pou ganny redwir konsiderableman. Sa mezir pou fer ki bann enportater pou redwir zot letan ki zot pe pase anler lo Por e Erport ki zot osi zot ganny sa servis efikas.\n4.13 Nouvo Azanda pou Partenarya Piblik e Prive\nMr. Speaker, lentansyon Gouvernman se pou amelyor lanvironnman biznes. Gouvernman i rekonnet ki Sekter prive i moter krwasans ekonomik e kreasyon larises. Se pour sa rezon ki sa Sekter pou ganny loportinite pou zwe en rol enportan dan nou lekonomi.\nAnnefe Gouvernman pou donn lasistans Sekter Prive kot nou pou kree en nouvo sapit dan zefor nou lekonomi, politik, sosyal, teknolozik pou travay pli for e pli dir avek Sekter prive. Sa i en konsern tou bann ‘stakeholders’ ki konsernen avek byennet nou pei.\nPour Sekter Prive, mesaz i kler – en nouvo letap in met an plas pou nou zwenn ansanm ; pour nou travay ansanm.\nMenm si i annan travay en pe plis ki bezwen ganny fer, annou bouz devan e konstrir sa partenarya e konfidans neseser. Potansyel i la pou nou kolabore e anmenn inovasyon lo en nivo ki nou zanmen eksperyanse.\nZanmen eksperyanse. Sa nouvo lapros i esansyel pou soutenir devlopman e krwasans enkliziv. Pou nou kapab reisir dan nou voyaz, lespri solidarite i enportan. Sa i nou responsabilite kolektif koman en nasyon. Annou kree sinerzi dan nou zefor ki nou kapab transform nou lekonomi.\nNou pare pou ekout e pran bann mezir imedya. Boner lannen prosenn mon Minister avek sipor Lasanm Komers e Lendistri nou pou zwenn tou bann Sekter pou ekout zot konsern e sizesyon. Sa stratezi pou permet nou pli byen konpran bezwen sak Sekter e an menm tan ki nou osi aziste nou plan devlopman pou nou annan en “win win situation”.\nBann Lorganizasyon Sosyete Sivil pou osi ganny demande pou kontribye anver sa partenarya. Konsiltasyon pou ganny fer a tou nivo nou sosyete.\nDans konteks klasman “Ease of Doing Business’ par Labank Mondyal, Sesel i an se moman okip 93enm plas. Sa i akoz en seri prosedir administratif ki devret amelyore. Par egzanp, Mr Speaker, i pran 8 zour pou resevwar en Sertifika Lanrezistreman, 14 zour pou ganny en laysenns biznes, 8 zour pou pey ‘stamp duty’ e en zour pour anrezistre pou pey tax. Komisyon Reveni a bezwen zwe en rol enportan ladan si nou oule maksimiz reveni ki nou pei i bezwen pour nou benefis. Si nou anvi atir lenvestisman direk sorti aletranze, nou bezwen akseler sa bann prosedir. Napa swa.\n4.14 Konsantrasyon lo bann lenvestisman direk sorti aletranze\nAn se ki konsern atraver biro lenvestisman Sesel, Lotorite i angaze pour promot Sesel koman en destinasyon ideal pour lenvestisman lannen 2017. Stratezi se pou travay tre pros avek Sekter Prive e osi bann Lazans e Lenstitisyon enternasyonal pou met an valer nou potansyel nou pei. Konsep ‘Blue Bond” pou premye dan sa kategori lo marse enternasyonal. Sikse sa ‘bond’ pour permet Sesel promot en tel lenstriman finansyel inovativ ki bann lezot pti pei zot pe osi enterese pou swiv sa devlopman enkrwayab.\n4.15 Labank e lezot Lenstitisyon Finansyel\nBann Labank komersyal e lezot Lenstitisyon Finansyel pou ganny ankouraze pou met an plas bann prodwi e servis finansyel ‘innovative’. Se par zot loperasyon normal ki zot pou kapab pret e benefisye en pe plis avek optimizasyon zot balance sheet pour fer aktivite komersyal vin pli dinamik.\nAn sa ki konsern promouvwar ‘finansyel enklizyon’ en letid pou ganny fer pour entrodwir ‘banking mobile Seychelles’.\nDevlopman bann nouvo Polisi ek sours reveni\n5.1 Kou Ladministrasyon Sovtaz Maritim Sesel (SMSA)\nAn lannen 2017, SMSA pou ogmant son bann fre por, fre pou mouyaz bato, fre proteksyon lanvironnman la marine, fre sekirite la marine ek fre la douane. Lentansyon se pou reviz sa bann fre an konformite avek Lalwa enternasyonal e pou realiz bann prevansyon ki telman trez enportan e son kou i telman o :\nPou met anliny sa logmantasyon kou par SMSA pou deal avek Lotorite Por Sesel (SPA) ; ii. Pou met azour bann to ki date depi 1995 anba Lalwa bann marsan (Merchant Act, 1995);\niii. Pou zwenn bann kriter par lodit IMO pou reviz bann fre ; iv. Pou konplimant restriktirasyon SMSA pou met li azour avek standar enternasyonal ; v. Pou met bann kou dan Lalwa e fer sir ki i reflekte sityasyon aktyel lanvironnman biznes dan Sesel.\n5.2. Ogmant kou servis pou bann pasaze etranze ki pe antre Sesel par Airport Enternasyonal\nApartir le 1 Zilyet 2017, Lotorite Lavyasyon Sivil Sesel (SCCA) pou met an aplikasyon serten devlopman ki pou donn servis adisyonnel nou pasaze. Sa i koute i reflekte pri servis ki pe ganny ofer dan Salon Arive erport. I pou bezwen annan en serten lenvestisman ki pou kout 10 Dolar, pou annan sa rannman kot nou a kapab en kou adisyonnel relye a servis pasaze ki pe antre Sesel. Sa larzan ki ganny kolekte i reprezant kontribisyon direk anver deviz etranzer ki pe antre dan pei. Sa pou osi ede pou mentenir bann fasilite kot Erport a en o nivo.\n5.3 Lenpozisyon en tax lo disik\nTax lo disik i en topik ki pe ganny diskite partou atraver lemonn. Konsonmasyon an ekse bann labwason ki konteni bokou disik i annan en lenpak advers lo lasante dimoun e i kout bokou pou tret bann dimoun ki obes. Pou minimiz sa lefe, ki osi kapab ede ogmant bann ka dyabet, maladi kronik e koz ledan pou pouri, ensidswit avek bann maladi ki petet i ava en kou eksepsyonnel pou nou Minis Lasante e Servis Sosyal.\nMinister Finans, Komers ek Planifikasyon Ekonomik an partenarya avek Minister Lasante ek Servis Sosyal pou antreprann en analiz pou propoz en plan d’aksyon pou enplimant en tax lo disik. Sa tax pou ganny enplimante lannen 2018.\n5.4 Tax lo propriyete\nEn tax lo propriyete pou ganny entrodwir pou le 1 Zilyet 2017 lo later apartenir a bann sitwayen non-Seselwa. Stamp duty pou ganny sarze par met kare. Plis detay lo sa tax pou ganny anonse pli tar.\n5.5 Revizyon bann laysenns par Lotorite Laysenns Sesel (SLA)\nMinister Finans, Komers ek Planifikasyon Ekonomik an kolaborasyon avek Lotorite Laysennsing Sesel pou reviz bann diferan laysenns ki egziste pou bann biznes. Laysenns pou lwe bato e pour bann yacht pou ganny transfer kot SMSA. Laysenns telekominikasyon pou ganny transfer kot Departman Lenformasyon ek Kominikasyon Teknolozi. Laysenns pou swen lasante pou ganny donnen par Lazans Swen Lasante.\n5.6 Logmantasyon ‘excise’ tax lo karbiran\nEn excise tax 50 sou par lit pou ganny enpoze lo prodwir a la baz petrol. Me PUC, SPTC ek Air Seychelles pa pou bezwen pey bokou sa tax adisyonnel. Sa se ki pou konsern biznes tel ki lotel, bato comme charter ki benefisye anba ‘Tourism Incentive Act’ (TIA) pou ganny ranbourse 25 sou par lit.\n5.7 Ogmantasyon tax lo lalkol ek taba\nMr. Speaker, dan Bidze 2015 Gouvernman ti enplimant en logmantasyon 20 poursan lo tou labwason avek konteni lalkol ki plis ki 16 poursan. An prenan kont sa, Minister Finans, Komers ek Planifikasyon Ekonomik in fer en letid pou evalye lenpak lo lorganizasyon e logmantasyon ‘excise tax’ ki aplike an se moman lo bann lalkol ki ganny prodwir lokalman e lalkol ki ganny enporte. Sa letid ti fer lo labwason ki kontenir mwens ki 16 poursan lalkol. En logmantasyon ‘excise’ tax a en to 10 poursan pou aplikab lo labwason ki kontenir mwens ki 16 poursan lalkol ki ganny enporte ouswa prodwir lokalman.\nAnliny avek sa revizyon ‘excise tax’ lo lalkol, i pou 10 poursan ki pou ganny ogmante lo lenportasyon prodiksyon prodwi taba lokal pou ganny enpoze an 2017.\n5.8 Logmantasyon dan kontribisyon pansyon\nAn vi ki dimoun pe viv dan en letan pli lontan e bann difikilte a en moman ou en lot pou arive soutenir Fon Pansyon Sesel (SPF), pou annan en logmantasyon 1 poursan lo kontribisyon bann anplwaye an Zilyet 2017. An 2018 ek 2019, bann anplwayer pou bezwen pey 0.5 poursan respektivman.\n5.9 Sistem Tax Progresiv\nApartir Zilyet 2017, pou annan en nouvo sistenm tax (progresiv) ki pli zis e ekitab, kot en anplwaye pou aprezan pey tax selman dapre zot mwayen.\nBann tax ki pou aplike pou bann travayer Seselwa i comme swivan. 0 poursan lo emoliman mwens ki 8,555.50 roupi par mwan, e bann reveni ki zot gannyen emoliman plis ki 8,555.50 pou ganny takse progresivman. Bann tax ki pou aplikab i 15 poursan, 20 poursan e 30 poursan depandan lo saler.\nLalis bann income ki aktyelman ganny ekzanpte pou osi ganny revize.\n5.11 Tax lo Biznes\nAnliny avek tax progresiv lo saler, Gouvernman pou osi propoz nouvo lamannman dan Lalwa biznes. Sa tax free threshold lo profi ki biznes pa bezwen pey tax pou reste R150,000 mil. Sepandan, nou pou met anliny avek to taks lo saler, tou profit a parti R150 mil lo saler, tou profi a parti R150 mil ziska R1 milyon son so tax pou ogmante e sorti 15 poursan pou ariv 20 poursan. Sa pou fer sir i annan konsistans avek nou propozisyon pou tax progresif lo saler.\nAdisyonelman Gouvernman pe propoze ki to taks lo sistenm presumptive tax i ganny propoze comme swivan ;\n– Biznes avek reveni R500 mil son rate pou 1.5 poursan pou reste parey\n– Biznes avek reveni par lao R500 mil ziska 2 milyon son rate pou ariv 3 poursan\n– Bann profesyonnel parey kontabilite, Enzenyer zot rate pou 5 poursan\nMr Speaker, fodre mon azoute ki limit ki en bizness ti kapab anrezistre dan sistenm presumptive tax se R1 milyon reveni ozordi e Gouvernman pe propoze pou arive ogmant sa par 2 milyon reveni. Sa i anliny avek limit pou VAT.\n5.11 Logmantasyon ‘excise tax’ lo transpor ‘hybrid’\nApartir le 1 Zanvye 2017, bann nouvo to taks ki pou aplikab pou bann transpor ‘hybrid’ pou comme swivan :\n 12.5 poursan lo bann transpor ki annan kapasite silenn mwens ki 1600 ;\n 37.5 poursan lo bann transpor ki annan kapasite silenn plis ki 1600, me mwens ki 2000 ;\n 75 poursan lo bann transpor ki annan kapasite silenn plis ki 2000, me mwens ki 2500 ;\n 100 poursan lo bann transpor ki annan kapasite silenn plis ki 2500\n5.12 Revisyon prelevman (levy) lo boutey PET\nAktyelman bann anbalaz an ver pa pe atrakte okenn prelevman lanvironnman (Environment levy). Me dezormen, apartir Zanvye 2018, sa bann to swivan pou aplikab :\n Logmantasyon prelevman lanvironnman lo boutey PET sorti R0.70 pou vin R1 ;\n Entrodwi en prelevman lanvironnman a en kou SR2 lo bann anbalaz an ver, e\n Donn egzanpsyon bann manifakter ek enporter ki deza annan zot prop scheme pou kolekte bann anbalaz an ver.\n5.13 Revizyon gid bann responsabilite sosyal bann antrepriz (CSR)\nGouvernman i tret aktivite Responsabilite Sosyal bann Antrepriz (CSR) tre seryezman. En nouvo gid in ganny propoze pou reflekte bann proze ek progranm aktyel ki relye avek bezwen sosyal. Senk Sekter pou kontinyen benefisye anba sa fon. Sa bann Sekter i comme swivan ; ( 1) lanvironnman, (2) ledikasyon, (3) Lasante e Sosyal, (4) Kominote, Lazenes, Spor e Lar, e (5) Reabilitasyon Drog ek Labi Sibstans. Bann donasyon ek ‘sponsor’ anver sa bann Sekter i kapab ganny ‘off-set’ kont tax CSR.\n5.14 Revizyon fre kot Divizyon Lanrezistreman\nAn 2017, Divizyon Lanrezistreman i ekspekte ranforsi en fre penalti pou bann rapor anyel ki ganny soumet an retar. An se moman sa Divizyon pe travay lo revizyon detrwa Lalwa tel ki ;\n(1) lentrodiksyon fre anba Lalwa Lasosyasyon (Association Act),\n(2) reviz Lalwa Propriyete Entelektyel (Intellectual Property Law),\n(3) reviz Lalwa lo kontrol ek proteksyon kont bann kliyan, e\n(4) reviz fre laplikasyon pou restriksyon/kosyon anba Lalwa Rezistrasyon Later.\n5.15 Lenpozisyon en tax lo emisyon karbonn\nSesel i enn bann pei ki pe lager kont lefe sanzman klima dan lemonn. Pou minimiz lenpak gaz kiltivasyon anba vit (greenhouse gases) lo resofman klimatik, Gouvernman pe propoze ki en tax lo emisyon karbonn i ganny entrodwir. Lenpozisyon tax lo karbonn i enn ki preleve lo lakantite karbonn ki annan dan karbiran koman en tarifikasyon karbonn. Sa tax pou ganny entrodwir letan lenformasyon adisyonnel i ganny fournir par en konsiltan Fon Monneter Enternasyonal (IMF) an 2017.\n5.16 Revizyon tax lo bann Lagreman ki vize a donn egzanpsyon tax koman ‘incentives’\nAn 2017, Minister Finans, Komers ek Planifikasyon Ekonomik an kolaborasyon avek lezot Minister ek Lazans Gouvernman i anvizaze armoniz bann diferan egzanpsyon lo tax ki ganny ofer avek bann diferan partner koman ‘incentives’. Sa bann tax i enkli VAT, tax lo Komers, ‘Excise’ tax, tax lo biznes e tax lo reveni. Minister Finans, Komers ek Planifikasyon Ekonomik pou osi donn bann direktiv strik bann lezot Minister pou pa donn egzanpsyon tax avan ki en konfirmasyon ofisyel i ganny resevwar sorti kot nou Minister.\nMr Speaker, mon pou aprezan koz lo alokasyon depans pou bann Minister, Lazans Gouvernman e lezot lorganizasyon ki depan lo Bidze Gouvernman pou 2017.\nMezir pou redwir Depans Gouvernman e alokasyon Bidze 2017\nMr Speaker, pou lannen fiskal 2017, zesyon finans piblik pe ganny gide par de lapros. Premye pou kolekte reveni dan kad Lalwa ki egziste e dezyenmman pou enstil disiplin fiskal dan tou nivo pozisyon dan Gouvernman. Savedir finans piblik pou ganny kontrole e zere pou fer sir nou ganny valer pou nou lenvestisman. Sa mesaz i lo menm laliny, mesaz nou Prezidan dan son nouvo Polisi administrasyon ki nou bezwen enplimant bon gouvernans, la transparans e rann kont.\n6.1 Bann mezir pou depans\n6.1.1 Konseye Distrik\nMr Speaker, sa platform pou konseye distrik pou vin an aplikasyon an 2018. Tou Manm elekte Lasanble Nasyonal pou ganny en lofis permanan dan son distrik pou fer sir zot kapab desarz zot fonksyon. En sonm R10 milyon pou ganny donnen pou konstri lofis adisyonnel e sa pou konmans par R5 milyon an 2017 e R5 milyon an 2018. Minister Finans, Komers e Planifikasyon Lekonomi pe propoz R500 mil pou konmans konsiltasyon dan lannen 2017 pou nouvo kad pou Konseye Distrik.\n6.1.2 Trezyenm Mwan Saler pou bann Kontra Gouvernman\nMr Speaker, tou bann Kontra Gouvernman parey netway semen, sekirite e lezot pou ganny revwar pou enkli sa kou Trezyenm Mwan Saler. E osi tou bann Lorganizasyon, Sosyete Sivil ki resevwar larzan dan Bidze, zot kou pou ganny revwar e pou enkli Trezyenm Mwan Saler. Mr Speaker, sa pou ariv en total R16.96 milyon e pou vin aplikab ler Lalwa lo Trezyenm Mwan Saler i ganny aprouve par Lasanble.\n6.1.3 Revwar kou depans Gouvernman\nMr Speaker, avek lobzektif pou enkli disiplin Bidze sa bann mezir swivan pou ganny met an plas pou lannen 2017;\n Gouvernman pou redwir depans lo vwayaz a aletranze par 15 poursan\n Redwir kou telefonn par 10 poursan\n Redwir depans lo karbiran e loto lwe dan Bidze bann Minister ek Lazans par 10 poursan\n6.2 Alokasyon pou bann Minister, Departman e Lazans Gouvernman\n6.2.1 Minister Finans, Komers e Planifikasyon Lekonomi\nSwivan lanons nouvo ladministrasyon Prezidan Faure an Oktob 2016, sa Minister in ganny donnen nouvo responsabilite adisyonnel avek kreasyon Departman Planifikasyon Lekonomi tandis ki Departman Lekonomi Ble in bouz anba biro Vis Prezidan. An 2017, sa Minister pou ganny restriktire e plis kapasite resours imen pou ganny donnen pou fer sir ki fon piblik i ganny zere efektivman. Departman Planifikasyon Lekonomi pou prepar en plan devlopman a lon term avek konsiltasyon tou bann Sekter konsernen. Sa plan pou bezwen ganny fer anliny avek devlopman Sesel e osi anliny avek Vizyon Nasyon Ini devlopman soutenab ziska lannen 2030. En sonm R98.08 milyon in ganny Bidzete pour lannen 2017.\n6.2.2 Minister Lapes e Agrikiltir\nDan Bidze 2017, en sonm R20.2 milyon I ganny Bidzete pou sa Minister. Dan Sekter Lapes, Gouvernman in fer bann letap enportan, e nou’n liste de trwa letap kle swivan;\nalokasyon later pou bann proze envestisman dan Sekter Lapes\nlenplimantasyon proze lenfrastriktir (mazer) lo zone 14 pou Sekter lapes endistriyel\nLenstalasyon en nouvo lizin fer ice Bel Ombre, pou ed Peser avek problenm akse avek sifizaman ice dan pei\nSFA in konplet letid lenpak ekonomik e sosyal pou plan aqua kiltir dan bann zone deza idantifye (Environmental and Social Impact Assessment (ESIA) for Aquaculture Development ). Sa dokiman i aprezan pe ganny analize.\nBann letid marse eksportasyon pou bann prodwi aqua kiltir in ganny fer e bann rezilta preliminer i pozitif\nPreparasyon pou siport plis diversifikasyon lapes lokal dan bann aktivite processing e valer azoute.\nSFA in osi konplet proze pou etabli en Bazar pwason Anse Royal an Zen 2016, e in konmans travay reklanmasyon La Retraite pou bann fitir proze devlopman.\nPandan 2017, Minister Lapes e Agrikilter, atraver Lotorite Lapes Sesel (SFA) pou;\nKontinyen avek devlopman lenfrastriktir lo Zone 6, Providence pou lendistri semi-endistriyel e Sekter endistriyel. 2. Konplet travay lo devlopman plan aqua kiltir pou promouvwar loportinite dan sa Sekter, an etablir en nouvo Sekter pou anmenn larises sosyoekonomik pou nou bann Zil Pros e Elwanye 3. Konplet proze “Common Central Cold Storage” lo zone 14, atraver en PPP 4. Siport Por Viktoria pou reste konman por nimero 1 dan la rezyon pou lapes ton 5. Akseler-e nou zefor lo plan devlopman inovasyon lo bann prodwi lapes e osi bann prodwi ‘post-harvest’ avek en valer azoute 6. Etablir bann fasilite stor pou ban lekipman lapes Glacis, La Digue, Cascade 7. Adisyonelman lo La Digue en bazar pou ganny konstrir\nCascade, pou met osi fasilite akostaz (berthing) apre ki reklanmasyon in konplete\nKonplet premye faz pou met an plas 4 processing plants Bel Ombre e osi ekstansyon store pou bann Peser.\nAsire ki bann bato endistriyel e semi-endistriyel i anliny avek bann mezir enternasyonal ‘Port State measures’\nAmelyor sirveyans lakot e nou zone Ekonomik Eksklizif (EEZ)\nFinaliz plan zesyon pou pwason-d-fon lo Mahe Plato (Management Plan for Demersal Fisheries on the Mahe Plateau)\nDan Sekter Lagrikiltir, i annan osi plizyer sikse;\n Plan Devlopman Sekter Lagrikiltir ti regard a profon plan lenvestisman e lenplimantasyon pou sa Sekter dan Sesel\n Avek korperasyon Lorganizasyon Mondyal pou Lagrikiltir, pandan 2016, plizyer proze Nasyonal ti ganny enplimante pou amelyor zesyon later, adaptasyon a sanzman klimatik, enplimantasyon en polisi agro-touristik (agro-tourism), kontinyasyon proze pilot dan agro-forestry pou nou sekirite alimanter\n Pandan 2016, plizyer proze envestisman pou amelyor irigasyon delo, storage, fasilite distribisyon, e koneksyon semen lo Mahe e Praslin.\n Lazans Lagrikiltir Sesel in elarzi son kapasite store lo Mahe e Praslin\n Dan nou zefor pou amelyor kalite prodiksyon koson, Lazans Lagrikiltir Sesel in fer vini nouvo koson de ras pou sant zenetik koson\n Plan amelyorasyon pou laboratwar veteriner e elevaz zannimo kot ex-stasyon BBC\n Sipor teknik pour bann fermye pou devlop biznes agrikilter (agri-businesses)\n Etabli lazans ‘ Biosecurity’ ki pou annan responsabilite pou enplimant provizyon Lalwa 2014 Animal & Plant Biosecurity Act 2014\n Ogmant resours finansyel pou asiste Sekter Lagrikiltir avek kredi atraver lenstitisyon SBFA ek DBS\nDirekter Zeneral Lorganizasyon Mondyal pou Lagrikiltir (FAO) ti vizit Sesel e soulign lenportans annan “Smart Agriculture” dan en pti pei an devlopman parey Sesel.\nPou 2017, plan i swivan;\n Konplet plan amelyorasyon pou laboratwar veteriner e elevaz zannimo Grand Anse Mahe.\n Konplet louvraz amelyorasyon dan Bazar Victoria pou asir lizyenn e sekirite\n Konplet bann proze lenfrastriktir semen e irigasyon kot bann fermye (lo Later Agrikilter)\n Prepar en Polisi Nasyonal lo elevaz zannimo pou gid prodiksyon soutenab dan pei.\n Avek lasistans Lorganizasyon Mondyal pou Lagrikiltir (FAO), etabli “Fisheries Economic Intelligence Unit”\n Ankor avek lasistans Lorganizasyon Mondyal pou Lagrikiltir (FAO), plis lasistans teknik pou disponib pou Lazans Lagrikiltir Sesel\n Gouvernman pe met a dispozisyon plis resours an 2017 pou amelyor provizyon veteriner Union Vale\n Angaz en lot partner kle, IFAD, pou travay lo en dezyenm proze sipor dan Sekter Lapes e Lagrikiltir apre 2018, ler premye proze i terminen.\n6.2.3 Minister Ledikasyon e Devlopman Resours Imen\nNou ava rapel ki sa Minister i enn parmi bann Minister ki pe enplimant en progranm Bidzeter baze lo performans (Programme Performance Based Budgeting- PPBB) depi 2014. En nonm target anba Plan Stratezik Ledikasyon a Mwayen Term (Education Medium Term Strategic Plan) 2013-2017 in ganny enplimante an 2016 pour amelyor fasilite kot lekol tel ki ‘tuck shop’, enfirmri, lasal manze e laboratwar lasyans dan detrwa lekol primer e segonder pour kree en lanvironnman pli fezab pou laprantisaz.\nEn nonm proze kapital in osi ganny enplimante e travay pe kontinyen lo proze tel ki konstriksyon Lekol Segonder Perseverance, konpilsyon premye faz Lekol primer Cascade ek lekol Letid Avanse (SALS). Lekol Glacis li i ti vin operasyonnel depi premye kar lannen. Travay preliminer avan ki konstriksyon i konmanse lo lekol La Rosière ek Lenstiti Lagrikiltir e Ortikiltir pe al ase byen. An 2016, Minister in benefisye atraver en don sorti kot Gouvernman Endyen pou ‘stationery’ ek lekipman lenformasyon teknolozi ki vo plis ki R8 milyon.\nAn 2017, provizyon plis ki R121 milyon in ganny prevwar anba Program Lenvestisman Sekter Piblik (PSIP) pou bann proze enkli sa bann proze swivan:\nTravay preparasyon pou nouvo batiman pou Lenstiti Lar e Vizyel ek Lekol Letid Kontabilite e Biznes;\nKonstriksyon en nouvo Blok pou Lekol La Rivière Anglaise.\nRekonstriksyon Lakres Anse Boileau;\nNouvo Blok kot Lekol Praslin Segonder;\nNouvo Blok kot Lekol Grand Anse Praslin Primer;\nAmelyor sistenm elektrisite dan tou lekol pou arive zwenn bezwen ek demann ki kontinyelman ogmante;\nAkizisyon lekipman ek meb pou bann lekol;\nLekipman ek meb pou nouvo lekol Segonder Perseverance.\nAn 2017, Lazans Nasyonal pou Devlopman Resours Imen pou resevwar en Bidze apepre R185 milyon ki pou al ver depans pou ledikasyon ek lantrennman a nivo letid avanse ki reprezant lantrennman pour apepre 1,066 etidyan pou lannen 2017, an sa ki konsern labours pou letid a plenn tan oubyen parsyel.\n6.2.4 Minister Zafer Lokal\nAn 2017, i pe ganny propoze ki sa Minister i ganny en Bidze R121.8 milyon pou zot depans kontinyel. Anliny avek lanons Prezidan Faure an sa ki konsern eleksyon pou Konsey Distrik an 2018, i pe ganny propoze ki en sonm R500 mil i ganny enkli dan Bidze. Minis pou organiz en seri konsiltasyon lo nivo distrik avek bann lazans pou finaliz serten dokiman pou fonksyonnman bann distrik. I enportan ki manm piblik i byen ganny enformen lo fonksyon zot distrik respektif ek prosedir Eleksyon.\nAnliny avek letablisman Konsey Distrik, en provizyon in ganny fer an 2017 pou permet Minister Zafer Lokal pou ranpli sa bann pozisyon lo nivo distrik. I osi bon note ki i annan demann pou bann travayer aktyel ki konpetan pou deservi lo sa konsey.\nTou le lannen, Gouvernman i fer provizyon dan Bidze pou Minister Zafer Lokal apropo lenplimantasyon bann pti proze dan distrik. I enportan note ki depi lentrodiksyon sa program bokou fanmir in ganny ede avek bann proze tel ki konstriksyon semen, pon, osi byen ki bann proze kominoter. An 2017, Gouvernman pe propoz en sonm R40 milyon pou lenplimantasyon bann proze lo nivo distrik.\nKonsistan avek komitman pou progranm Nasyonal Pti Anfans, sa lannen Gouvernman atraver Minister Zafer Lokal ti antreprann en proze lo Mini Hall Sans Sousi pou met an plas en ‘Day Care Centre’. Louvraz lo sa ‘Day Care Centre’ in konplete e boner lannen prosenn i pou vin operasyonnel. An 2016, travay ti konplete lo ‘Day Care Centre Anse Etoile e ozordi sa sant pe fonksyonnen e pe deservi 50 fanmir.\nApartir lannen prosenn, Gouvernman pe anvizaze kontinyen avek son program pou konstri nouvo sant ‘Day Care’. I annan provizyon dan Bidze 2017 pou en sonm R5.5 milyon pou konmans konstriksyon ‘Day Care Centre’ Grand Anse Praslin, Anse Aux Pins ek Takamaka. Lobzektif sa proze se pou ed bann zenn fiy e manman tousel.\n6.2.5 Minister Lasante ek Zafer Sosyal\nMr Speaker, en pep ki pa an bonn sante, pou eksperyans en rediksyon dan kapasite prodiksyon. An retour, letan krwasans lekonomi i ganny afekte, posibilite lanplwa osi i ganny met an risk. Nou met bokou lanfaz lo kalite swen lasante ek servis sosyal. Nou pep i merit le meyer e nou reste angaze pou ofer zot le meyer. En sonm R76 milyon in ganny Bidzete pou lannen 2017 pou Minister Lasante ek Servis Sosyal. An plis, en sonm R800.9 milyon in ganny atribye a Lazans Swen Lasante, ki fer en total R876.9 milyon. Sa sonm i reprezant 11.2 poursan sa sonm total ki’n ganny Bidzete dan depans total. Nou sityasyon aktyel i permet nou ogmant sa depans senpleman akoz planifikasyon Bidze metikile e pridan ki nou’n antreprann. En nouvo Polisi Nasyonal pou Minister in ganny aprouve. I osi annan en nouvo stratezi ek plan lenfrastriktir pou lasante ki enkli bann maladi non-transmisib. An 2017, Bidze pou ogmante pou kapab finans lenplimantasyon sa bann plan.\nAnliny avek diskour Prezidan Faure ki i ti fer zour son inogirasyon dan Lasanble Nasyonal Sesel an Oktob 2016, Gouvernman pou ranforsi kapasite Lotorite Lasante Piblik ek Lazans Swen Lasante pou kapab konbat bann maladi transmisib atraver prevansyon, sirveyans, deteksyon, tretman ek gerizon.\nDan nou Bidze pour 2017, nou’n fer provizyon pou konstrir nouvo fasilite pou lasante e pou konsolid bann program ki deza egziste e ki an mars, ki esansyel pou mentenir bann endikater kle lo tou nivo.\nLa tas prensipal Sekter Lasante Piblik dan 2017 i pour amelyor servis piblik. Lentansyon Gouvernman i pou reponn a lapel bezwen medikal bann sitwayen e pou sofgard dinyite bann dimoun. Pandan ki nou pe fer progre lekonomi, nou bezwen personnaliz nou servis lasante e pou viz ver ekselans.\nAtraver sa Bidze, Gouvernman pe demann tou Travayer Lasante pou vin pli vizilan, annan plis konpasyon e pou kominik pli byen avek tou pasyan. Nou lans en lapel pou tou travayer pou kontinyen pran responsabilite pli serye anver zot prop lasante. En bon lasante i en konsiderasyon enportan dan tou proze e program ki Gouvernman in met an plas dan tou Sekter.\n6.2.6 Minister Tourizm, Lavyasyon Sivil, Por e Maren\nPou lannen 2017 en sonm R15.6 milyon in ganny bidzete pour diferan progranm spesifik e sa bann progranm primordyal i comme swivan:\nPlizyer vizit konsiltatif in ganny fer sa lannen an preparasyon pour enplimant progranm klasifikasyon pour bann lotel an Fevriye 2017.\nDepartman Tourizm pe anvizaze pou konmans devlop en kont satelit pou tourizm ‘Tourism Satellite Account’ (TSA) anliny avek progranm travay UNWTO. Sa kont satelit pou permet Gouvernman ek lezot Sekter pou annan en pli bon apersi lo lenpak tourizm dan nou lekonomi nasyonal.\nPou lannen 2017, departman tourizm pou kontinyen travay lo son plan tourizm soutenab pou li kapab kontinyen ankouraz bann lotel dan Sesel pou annan bann pratik soutenab dan zot loperasyon e an retour pou sofgard nou biodiversite e kiltir dan pei.\nEn nouvo ‘Scheme of Service’ pou ganny entrodwir pour bann travayer dan Departman tourizm pour ki sa departman i kapab delivre son manda pli efektivman. Sa bann Scheme ki pou ganny propoze pou enkli en logmantasyon dan alokasyon pou motivasyon (inducement allowance) e konpetans marse (marketable skills) relye avek zot kalifikasyon.\nPandan 2016, plizyer aksidan trazik in ganny raporte ki’n afekte lendistri tourizm enkli logmantasyon dan ka krim kont viziter. Departman Tourizm pe travay avek lezot lenstitisyon pou met an plas plizyer striktir pou kapab travay lo bann aksyon dan en kourt dele letan pou minimiz e redwi bann risk potansyel.\nSa ki konsern Departman Lavyasyon Sivil, Por e Maren, son lobzektif pou lannen 2017 se pou moderniz bann Lorganizasyon ki tonm anba son portfolio.\nLogmantasyon dan demann pou lavyasyon in met presyon lo devlopman fasilite kot erport. An 2017, SCAA pou kontinyen avek son plan lekspansyon ki enkli Terminal Domestik ki pou konplete an Zilyet 2017. Renovasyon lo Terminal Enternasyonal dan son Lasal Arive e Depar pou kontinyen an 2017 avek lobzektif pou amelyor leksperyans kliyan e osi met an plas en fasilite modernize.\nLo son kote Air Seychelles, menm si i annan bokou konpetisyon dan sa lanvironnman ozordi nou Nasyonal airline pe kontinyen dan son plan lekspansyon. I pou entrodwir en dezyenm avyon A330 a parti Mars 2017.\n6.2.8. Minister Lanplwa, Devlopman Lantreprenarya e Inovasyon Biznes\nMr Speaker, to unemployment i reste anba 5 poursan. Sa i reprezant 4.2 poursan dan dezyenm kar 2016 konpare avek 4.1 poursan dan dezyenm kar 2015. Letan nou fer analiz profon lo to unemployment lo lazenes nou kapab konstate ki sa to in desann sorti 13.1 poursan dan dezyenm kar 2015 pou ariv 10 poursan dan dezyenm kar 2016. Sa in arive akoz noun kapab plas bann etidyan ki ti termin zot letid post segonder anba sa scheme “My First Job”. An Septanm 2016, ti annan 600 ansyen etidyan kin ganny plase anba sa Scheme e i annan 258 employer kin anrezistre.\nMr Speaker, pou lannen 2017, sa Minister pou travay pou re entrodwir ‘Unemployment Relief Scheme’ (URS) ki form par Polisi Gouvernman an relasyon avek marse lanplwa pour bann dimoun ki pe rod en louvraz pou ganny en reveni pandan ki zot pe rod en lanplwa stab. Sa Minister pou osi finaliz lenplimantasyon bill lo lanplwa, an kree en lanvironnman pli favorab pou fasilit fer biznes an menm tan protez dwa travayer.\nSa Minister pou osi rasyonaliz prosesis e prosedir entern dan servis Minister, notable man an relevans pou anploy travayer etranze pou fasilit loperasyon biznes. An menm tan rod mezir a lon term ki soutenab pour kree lanplwa pou Seselwa.\nSa Minister pou osi entrodwir en Polisi lo Sekirite e Lasante Okipasyonnel (OSH) ki pour promot sekirite, e en lanvironnman travay ki fezab ki a ede kontribye anver prodiktivite e devlopman bann travayer. An 2017, en Bidze R25.4 milyon in ganny dedye a sa Minister.\n6.2.9 Minister Lanvironnman, Lenerzi ek Sanzman Klima\nSesel i preski antyerman depan lo son lanvironnman natirel ki sant sa de pilye pli enportan pou nou krwasans ekonomik; sa se Tourism e Lapes.\nAlors manda Departman Lanvironnman i enn ki tre enportan. Sa biodiversite ki nou determinen pou prezerve par bann progranm konservasyon toulezour i garanti ki nou bann diferan lespes i ganny mentenir pou siport lavi, prodwir manze e siport biznes lapes ki soutenab.\nSa Departman i anvizaze kolekte lenformasyon lo bann lespes ki pe ganny menase e zot labita osi. Sa bann lenformasyon pou ganny servi pou amelyor stati konservasyon sa bann zannimo e zesyon zot labita. Adisyonelman, plis travay pou ganny fer pou amelyor litilizasyon soutenab bann resours natirel pour garanti ki nou bann fason rekolte e lakantite pa met an danze dirabilite sa bann lespes. Sa bann zefor pou ganny fer anliny avek lenplimantasyon proze Fasilite Lanvironnman Global (GEF) pou finansman soutenab bann landrwa proteze.\nPar lenplimantasyon e ranforsman Lalwa Proteksyon Lanvironnman nou pou kontinyen fer sir ki lentegrite ekosistenm i ganny mentenir pou provizyon delo prop, ler fre; tou sa bann keksoz ki fer nou fyer pou promot Sesel koman en destinasyon touristik.\nAn 2017, sa Departman pou konsantre lo lenplimantasyon en sistenm entegre pou zesyon salte vize lo rediriz salte ki pe al lo landfill atraver resiklaz. Sa Departman pou enplimant en restriksyon lo lenportasyon e litilizasyon sak plastic, lasyet, lanmok, kwiyer, fourset, kouto plastik, e menm bann bwat ‘take away’ “Styrofoam”. Sa Departman pou rod fason pou ranforsi son bann program resiklaz pour boutey PET, bann bwat labwason, bann restan e vye feray ou metal, vye batri loto, larou e delwil ki’n ganny servi e osi travay lo linisyativ pou resikle boutey an ver.\nLatansyon pou ganny donnen pour sirveyans kalite lanvironnman (sa se ler ki nou ekspire e i osi enkli tapaz, delo e later). Nouvo e lekipman adisyonnel pou ganny enporte pou pli byen mezir leta lanvironnman natirel e lenpak bann aktivite antropolozi lo la. Bann travayer pou resevwar formasyon pou servi sa bann lekipman e pou anfors Lalwa. An 2017, en sonm R144.4 milyon in ganny Bidzete pour sa Minister.\nAn rekonesan ki bann resours finansyel i limite e bann sakrifis i inevitab, nou pa pou kapab aret koz ase lo lenportans zer e mobiliz resours pour dirabilite nou lanvironnman natirel.\n6.2.10 Komisyon Reveni Sesel (SRC)\nKomisyon Reveni Sesel i Lorganizasyon prensipal pour administre Lalwa reveni ki’n ganny liste anba ‘Schedule’ Lalwa Komisyon Reveni. Prenan kont lenportans sa komisyon pou koleksyon tax domestik, en sonm R114.5 milyon in ganny Bidzete pour lannen 2017 pour ki sa Departman i nobou pey son kou ladministrasyon ki enkli “capacity building” e zot nouvo “scheme of service”.\n6.2.11 Lazans Nasyonal Ranforsman pour lalit Kont Drog (NDEA)\nLabi drog i annan lefe advers lo lekonomi e sosyal lo en pei. Dan Sesel i manda Lazans Nasyonal Ranforsman lalit Kont Drog (NDEA) pour minimiz domaz ki labi sibstans ilegal i annan lo sistenm lekonomi, sosyal e lasante. En sonm R64.8 milyon pour lannen 2017 in ganny Bidzete pour sa Lazans.\n6.2.12 Lotorite Lapes Sesel (SFA)\nLotorite Lapes Sesel i sa regilater, administrater e promoter dan nou Sekter lapes e son administrasyon i travay tre pros avek serten Minister pou asire ki piblik i ganny met a zour ki stok pwason pe diminyen. Lendistri lapes i dezyenm kontribiter dan nou lekonomi. En 2017, en sonm R257.4 milyon i ganny Bidzete pou sa Lorganizasyon pou li kapab pey son kou loperasyon, progranm e proze capital.\n6.2.13 Lenerzi Komisyon Sesel\nProze Soler dan Lekol – Sa i en proze ki tou Lekol Piblik dan Sesel i ava ekipe avek en sistenm PV ki a ede pou redwir lo zot bill elektrisite. Sa sistenm in deza ganny enstale lo La Digue ek Praslin e alors en 2017, pou lo Mahe. Laplipar sa larzan pou sa proze pou sorti kot Gouvernman Sinwan anba korporasyon.\nGouvernman pou enstal bann lalimyer soler dan semen e bann landrwa ki deza annan lalimyer ki egziste nou pou met lalimyer LED.\nDezyenm faz proze demokratizasyon PV pou komanse en 2017 e i pou target 400 lakaz e sa pou ganny fer anba en sistenm endividyel oubyen anba en sistenm kolektiv. Fon pou sa proze pou ganny finanse anba en don avek Gouvernman Endyen anviron 4 milyon dollar.\nAn total sa komisyon in ganny en alokasyon R51.6 milyon pou lannen 2017 pou li kapab akonpli son manda.\n6.2.14 Komisyon Anti-Koripsyon\nDan 2017, misyon Gouvernman se pou elimin koripsyon dan Sekter Servis Piblik e i pe tret sa fenomenn tre serye. En nouvo Komisyon in ganny kree pou dil avek koripsyon. En sonm R8.3 milyon in ganny bidzete pou lannen 2017.\n6.2.15 Bord Touris Sesel (STB)\nLendistri tourizm in perform byen dan 2016 e par Desanm larive touris pou ekspekte lo en target 300,000 viziter ki pou mark en rikord pou pei. Sa pou reprezant en logmantasyon 10 poursan konpare avek 2015 avek logmantasyon signifikan sorti Lerop, Middle East e Lazyatik. Sesel in nobou arive sa milestone akoz nou stratezi diversifikasyon lo marse, nou kanpanny agresiv e inovativ lo marse pe met nou pli vizilan lo internet, e osi en bon kanpanny relasyon piblik e kominikasyon ki asire ki bann destinasyon i touzour vizib dan lapres e medya. Board Tourizm Sesel in ganny en alokasyon R147.3 milyon pou lannen 2017.\n6.2.16 Lazans Dife e Servis Sovtaz Sesel (SFRSA)\nDan tou pei en Lazans Dife e Servis Sovtaz i tre enportan se a koz sa Lazans ki anmenn premye sekour dan ka aksidan dife ki enkli prevansyon, servis medikal, e servis sovtaz dan ka si i ariv en dega e osi pou protez lavi sivilyen e zot propriyete. Pou 2017, sa Lazans pou ganny en alokasyon Bidze pou en lavaler R55.5 milyon.\n6.2.17 Lazans Transpor lo Later Sesel (SLTA)\nMr. Speaker, Lazans pou Transpor lo Later Sesel – SLTA sa Lazans i pou ganny en alokasyon R186.8 milyon pou lannen 2017 pou asire ki semen i ganny byen mentenir. Pou 2017, Departman Transpor lo Later pe met plis zefor e lanfaz pou redwir konzesyon trafik e amelyor sekirite lo semen. Lot plan semen se pou ganny ofisyelman e pou servi Bois de Rose, Hypermarket, Roundabout e Mont Fleuri. Travay i devret komanse avan Zen 2017. Plan travay pou roundabout Erport pou konmans an Fevriye 2017. Tou sa bann proze i pou amelyor sa bann sityasyon aktyel pou redwir konzesyon e fer semen pli an sekirite.\n6.2.18 Lazans Lanbelisman e Zestyon Salte (LWMA)\nNou lanvironnman i nou… pli enportan apre tou si nou pa protez nou lanvironnman, i annan difikilte ki Sesel pa vin konpetitiv parske nou bezwen fer fas avek serten dega. Ler nou lanvironnman pa e telman ganny mentenir e natirelman, se ki nou bezwen protez nou lanvironnman akoz ki se nou asset pli enportan dan nou pei. Nou touris in vin isi akoz nou lanvironnman i telman prop e senpleman se ki lannen 2017 nou pou bezwen regarde ki mannyer pou ranforsi pou regard Sesel much cleaner.\n6.2.19 Konsey Sports Nasyonal (NSC)\nMr. Speaker, Gouvernman pou osi fer sir ki Konseye Sports Nasyonal i zwe en rol enportan dan promouvwar Sports dan Sesel. I son langazman pou li fer sir ki larzan ki i gannyen Bidzete dan son konsey, e pou lannen 2017, en sonm R65.5 milyon pou ganny propose e byen itilize.\n6.2.20 Biro Standar Sesel (SBS)\nMr Speaker, Biro Standar Sesel pou lannen 2017 pou met lanfaz lo devlopman lenfrastriktir, amelyor kapasite resours imen e rod lekipman adisyonnel pou fer sir ki zot kapab egzers zot langazman anver Lendistri ki i ansarz pou fer sir ki i annan en bout quality control parske avek good quality control se sa nou bi- nou oule ki tou keksoz i ganny amelyore dan en fason tre prodiktiv.\n6.2.21 Alokasyon pou program Sosyal\nMr Speaker, dan Bidze 2017, Gouvernman pou osi kontinyen ranforsi son langazman anver bann finansman pour bann progranm sosyal, ki donn sipor bann ki pli vilnerab dan lasosyete. Sa i enkli atraver:\n R100 milyon ki pou siport bezwen dimoun pli vilnerab atraver Lazans pour Proteksyon Sosyal.\n R176.4 milyon pour siport lasistans pour Home Carers ki enkli zot Trezyenm Mwan Lapey\n R40 milyon pour siport kou transpor piblik.\n R24 milyon pour siport Konsey e asiste manm piblik dan bann dimoun ki annan serten dezabilite, e osi pou fer sir ki sa Lorganizasyon i fonksyonn byen e pli efikas.\n R14.5 milyon pour siport Scheme aranz lakaz pour nou bann pansyoner atraver HFC\n R25 milyon pour sibvansyon loan pour lakaz\n R3.5 milyon pour sa fon dedye pour bann lekol ki donn siport nou bann zanfan pli vilnerab.\nPou lannen 2017, Gouvernman pou osi kontinyen donn son siport tou diferan Scheme;\n R10 milyon pour siport ‘My First Job’ Scheme.\n R3 milyon pou kontribisyon Gouvernman atraver Fon Devlopman Lagrikiltir atraver DBS.\n R12 milyon pour donn sipor bann pti biznes ki garanti lentere plis ki zot kapab prete ki zot kapab prete ziska R3 milyon atraver Scheme SMEs.\n R1 milyon Scheme pou ed bann zenn antreprener\nLentrodiksyon en Scheme Spesyal pou pansyon pou en kategori nou bann anploye Servis Piblik\nMr speaker, Gouvernman pe entrodwir en nouvo Sheme pansyon a parti Zilyet 2017 pou Lafors, Militer,bann Teachers, Ners, Dokter, Zofisye Lapolis, Firemen prenon an kont bann difikilte dan zot kondisyon travay. Sa Scheme pou donn depi ler en dimoun in ganny 25 an dan lanplwa e osi ki ler in ariv 60. Sa se bann konsiderasyon ki pe si oule pe ganny pran an mars pou protez sa group dimoun – zot welfare.\nMr Speaker, mon pa pou kapab si oule konplet sa ladres san koz lo Det Gouvernman. Gouvernman i reste angaze pou redwir Det Piblik ziska 50 poursan a parti 2020. Avek bann resours ek bann mezir ki nou pe met an plas pou redwir kou depans bann Minister avek plis disiplin fiskal, Minister Finans, Komers e Planifikasyon Lekonomi pou servi sa bann savings pou redwir nou det.\nMr Speaker, mon pou termin mon Ladres Bidzeter 2017 – mon mesaz pou Seselwa i koumsa ; Sesel i nou pei e in ler pou nou met nou diferans de kote. Annou partaz lide zwenn e travay ansanm avek tou nou lenerzi pou byennet nou pei.\nNou Gouvernman in pas bokou letan pou konsevwar e prepar sa Bidze, ki nou tou nou kapab vwar i en Bidze tre, tre enteresan pour lannen 2017. Nou bezwen se si oule ler nou regard sa Bidze vwar nou portre dan sa plan devlopman. I annan bokou loportinite kot nou kapab soue e profite kot nou kapab partaz larises pour nou pei. Nou annan en lavenir briyan ki pe esper nou tou. Lannen prosenn i an solidarite, nou dwatet met nou zefor ekonomik sosyal e teknolozi ansanm.\nAnnou reste vizilan, smart dan nou demars pou nou lev nou zoli pei lo en lot nivo. Ansanm nou kapab fer li ; en reisi ekstraordiner.\nMr Speaker, mon profit sa loportinite pou eksprim mon remersiman senser a ;\nPrezidan Danny Faure pour son sipor e gidans dan moman preparasyon sa dokiman istorik e pour rekonnet e apresye ki sanzman i inevitab\n Vis Prezidan Vincent Meriton, pour son kontribisyon ler nou’n solisit son lasistans.\n Tou mon koleg Minis pour zot lankourazman ek sipor.\n Mon osi eksprim mon remersiman tou staff dan Minister Finans, Komers e Planifikasyon Ekonomik pour zot travay dir.\n Remersiman tou reprezantan Sekter prive pou zot sipor e eksprim zot lentansyon pou travay pou kolabor avek nou.\n Mr. Speaker mon ti a osi kontan profite pou remersye ou personnelman pou ou sipor e lankourazman.\n Depite Speaker, mon rekonnet e apresye osi ou sipor.\n Mon oule osi fer en mansyon spesyal e remersye Onorab Leader Lopozisyon e Onorab Leader Government Business Lasanble Nasyonal pour zot sipor.\n Tou lezot Manm Onorab dan nou Lasanble Nasyonal, en gran mersi.\n Staff Lasanble Nasyonal felisitasyon pour en bon travay.\n Tou Seselwa mersi pou zot sipor e konprenezon ; ki nou rev i vivan comme en Nasyon.\n Finalman tou manm mon fanmir, mersi pou reste mon pilye.\nMr Speaker, mon Prezant Lasanble Nasyonal Appropriation Act 2017 pour en sonm 7,796,480,879 roupi.\nComme depans ki pou ganny finanse par nou Consolidated Revenue Fund pour lannen 2017.\nMon demann tou Onorab dan Lasanble pou donn zot laprouvasyon.\nMersi, Mr Speaker.\nMersi Dr. Larose – Minis pou Finans, Komers avek Planifikasyon Ekonomik. Parey ou’n dekrir dan ou Bidze, enteresan, mon remersye ou ek ou lekip pour ou letan ki ou’n pas avek nou. Mon espere ki tou manm in ganny en kopi sa liv ki annan detay Bidze.\nE avek sa mon krwar ki nou pou adjourn pou nou rezwenn Lendi 9er. E sa nou a komans avek repons sa 2 Leaders apre nou a swivi avek Deba an zeneral.\nAvek sa nou ava adjourn ziska Lendi.\nVerbatim Tuesday 10th September, 2019\nVerbatim Wednesday 29th May, 2019\nVerbatim Wednesday 7th August, 2019\nSpeaker Meets with Parliamentary Delegation from Germany\nInternational Affairs Committee statement on Diplomatic Relations with the Republic of Cuba\nIAC looks at International Conventions\nOrder Paper for Sittings of Tuesday 24th to Thursday 26th of September 2019\nRevised Order Paper (1) for Sitting of Thursday 19th of September 2019\nRevised Order Paper for Sittings of Tuesday 17th to Thursday 19th of September 2019


Festival Kreol Sesel (KR)\nSESEL Festival Kreol\nOu kapab tann li dan lanmizik,\nOu kapab santi li dan ritm,\nOu kapab degiste li dan manze.\nFestival Kreol i en semenn fasinan ranpli avek kouler, son e parfen sorti dan en kwen lemonn Kreol ki’n reisi konserv presyezman son bann tradisyon, ki son lekspresyon in adapte byen dan aktyalite lemonn modern. Sa manifestasyon lidantite Kreol Seselwa i sirtou en selebrasyon kiltir bann zil parey i ganny eksperyanse atraver lanmizik, ladans, lar, lartizana, koutim lakwizin e fason viv an zeneral.\nPandan de syek Sesel in kree en berso pour en melanz bann ras, tradisyon ek larelizyon e i’n anzandre en diversite etnik dan en nasyon Kreol tre kolore e trileng, ki reflekte sa larmoni rasyal e relizye ki pilye en nasyon pezib e ranpli avek lavi.\nFidel avek sa lespri lapartaz, Festival Kreol i permet bann viziter rankontre diferan dimoun, konn e partaz zot fason viv. Sesel ki pionye pour promosyon lalang ek kiltir Kreol i fyer pour rol ki i pe zwe dan lorganizasyon 24enm Festival Kreol pour lannen 2009.\nBann aktivite Festival Kreol i en melanz bann levennman popiler e bann resers akademik tel ki kolok e konferans lo lalang, lidantite ek kiltir. Pandan Festival Kreol plizyer lekspozisyon i ganny met an plas pour met an valer bann koutim ek pratik tradisyonnel ki’n disparet me osi pour atir latansyon piblik lo bann koutim ek pratik ansyen ki kapab ganny reviv..\nLakwizin Kreol i lo son pik e ou kapab degiste bann pla Kreol dan bann lotel ek restoran, e detann ou avek mizisyen ek lorkes lokal. Sa gran spektak mizikal “LAKADANS” i met an valer talan bann mizisyen Seselwa osi byen ki bann etranze. Konkour mizikal anyel i atir deplizanpli plis mizisyen, pa selman dan rezyon Losean Endyen me osi dan bann rezyon bokou pli lwen..\nFestival Kreol dan li menm i atir tou kalite nasyon e i lokazyon pour bann fanmir ek zanmi rankontre kot Lenstiti Kreol e borlanmer pour partisip dan bann zwe tradisyonnel. Lezot bann moman for Festival Kreol i enkli defile lanmod, Sware Kreativite e Dimans Kreol borlanmer.\nFestival Kreol i levennman kiltirel prensipal Sesel e sa i donn viziter sans partaz bann divers laspe kiltir Kreol. Bann aktivite i organize lo sa trwa zil prensipal, Mae, Pralen e Ladig. Sa lannen Festival Kreol pou selebre depi le 23 ziska le 31 Oktob 2009.\nDapre bann zistwar lavantir lontan, bann pirat ek navigater Arab ti travers sa bann lanmer e kit deryer zot zis bann lezann. Apar en sezour bref en lekspedisyon Britanik, e san dout apre bann nonbre pasaz bann pirat, nou ti bezwen esper ziska milye 18enm syek pour war bann Franse ki annan en don eksepsyonnel pour rekonnet labote, vin enstal zot Sesel. Apartir en melanz ras ki ti konpri “kenz blan, senk Endyen e wit Afriken” popilasyon ti’n ariv 3500 zabitan letan ki Sesel ti tonm anba dominasyon Britanik an 1814.\nKapital Viktorya, serten gran domenn e lenfrastriktir minisipal i bann leritaz Sesel apre 162 an koman en koloni Britanik. Sesel ti vin en Repiblik endepandan an 1976,en nasyon vibran ki viv dan en lanvironnman sen e natirel.\nDownload Form Anrezistreman ek Kriter (.pdf)\n“Zenn Artis Kreolofonn”\nDownload Brosir (.pdf)


Lenstiti Kreol i fet son 25-an\nSa ti koensid avek Lasemenn Lektir ek Lazournen Enternasyonal pour Liv, Drwa Loter ek Propriyete Entelektyel.\nTi le 12 Zanvye 1987 ki sa lenstiti ti komans fonksyonnen konman en seksyon anba Minister Ledikasyon.\nPrezan kot sa seremoni yer pour mark sa lokazyon ti Minis pour Ledikasyon Macsuzy Mondon e son sekreter prensipal Merida Delcy, Minis pour Zafer Etranzer Jean-Paul Adam, Minis pour Tourizm ek Kiltir Alain St Ange e Minis pour Lanvironnman ek Lenerzi Dr Rolph Payet.\nBann lezot o zofisye gouvernman ti osi la enkli lanbasader Bernard Shamlaye.\nDirekter sa lenstiti, Penda Choppy ti osi prezan ensi ki bann ansyen direkter sa lenstiti – Marie-Thérèse Choppy avek Léon Radegonde.\nPlizyer prezantasyon ti ganny fer pour onor bann ki’n travay pour promouvwar nou lalang maternel.\nSenk travayer lenstiti ti ganny rekonpanse pour zot letan servis. Mansyon spesyal ti pour Erica Fanchette ki’n selebre 25-an servis e ki’n la depi okonmansman.\nTandis ki Philomena Dewea i annan 23-an servis e Jane Mondon 17-an. De anplwaye in ganny 15-an servis e sa se Christiane Labonte ek Gerald Luc.\nTi osi annan trofe pour bann dimoun ki’n fer bann kontribisyon remarkab dan diferan domenn tel parey resers, literatir, teat, osi byen ki dan lanmizik.\nLot levennman pour mark sa selebrasyon ti lansman disksyonner ‘1000 mo Kreol Seselwa’.\nSa diksyonner trileng (Angle, Franse, Kreol) avek ilistrasyon ki pe target sirtou zanfan in ganny pibliye par en lakonpannyen piblikasyon apele Osman Publication ki baze Moris.\nReprezantan sa lakonpannyen, Shafick Osman, ti dir ki pa ti fasil ditou pour travay lo sa proze me finalman ansanm avek de eksper – Penda Choppy ek Colette Gillieaux -- zot in kapab arive fer li. Madanm Gillieaux e Madanm Choppy ti ganny sans siny bann kopi sa diksyonner apre seremoni. Bann envite ti ganny sans aste zot kopi ki ti kout R200.\nKopi ti osi ganny prezante avek Minis Mondon osi byen ki Bibliotek Nasyonal.\nTi osi annan prezantasyon trwa maniskri avek Msye Osman par trwa loter Seselwa : ‘Kont fe pour zanfan’ par Jenny Saminadin, ‘Trimouse lavi’ par Lina Hoareau e ‘Tandif granpapa’ par Jean-Joseph Madeleine.\nSa trwa maniskri pou ganny pibliye par Osman Publishing.\nMadanm Penda Choppy to osi fer en pti prezantasyon lo listwar sa lenstiti.\nLer i ti pran laparol Minis Mondon ti dir ki an 1988 lenstiti ti transfer anba Departman Kiltir.\n“Donk, konman Minis pour Ledikasyon, i fer mwan en doub plezir pour akey selebrasyon zibile larzan Lenstiti Kreol, anba Minister Ledikasyon.”\nKonman sel mezon edisyon pour literatir Kreol Seselwa, Lenstiti Kreol i annan en rol enportan pour zwe dan domenn lalektir ek literatir dan nou pei, i ti azoute.\nI ti fer resorti ki sa lannen antye i en lannen selebrasyon pour sa lenstiti ki pou ganny manifeste dan tou bann aktivite ki i’n progranmen lo son kalandriye, komansan par lazournen enternasyonal lalang maternel, le 21 Fevriye, ziska lazournen enternasyonal Kreol, le 28 Oktob.\n“Okour bann lannen depi ki Kreol in ganny rekonnet koman nou lalang maternel e ganny servi pour lansennyman, Lenstiti Kreol in touzour annan en rol kle pour zwe pour soutenir nou lalang, sirvey son devlopman, ki swa dan domenn ledikasyon, kiltir oubyen lizaz kotidyen. »\nI ti dir ki i’n fer sa atraver bann dokiman didaktik ki i’n prodwir pour fasilit lizaz nou lalang dan nenport ki sityasyon.\nI ti fer resorti ki ozordi nou kapab Google an Kreol, e nou sms an Kreol. Nou swazir nou ‘ring tone’ Kreol, e nou al lo ‘face-book’ an Kreol.\nMinis Mondon ti fer lapel avek tou bann partener lokal ki konsernen avek lalang Kreol e ki servi Kreol dan servis ki zot ofer pour koste pli pre avek lenstiti e anmenn zot kontribisyon.


Minis i vizit fasilite artistik e kiltirel lo bann zil pros | Ministry of Youth Sports & Culture\nHome - news - Minis i vizit fasilite artistik e kiltirel lo bann zil pros\nPandan son vizit lo bann zil pros, Minis pour Lazenes, Sport ek Kiltir, Mitcy Larue, ti osi vizit bann fasilite kiltir lo sa de zil. Sa i avek bi familyariz li ek sa departman ensi ki vwar bann konstrent ki zil pros i fer fas avek.\nPour akonpanny minis lo sa vizit ti sekreter prensipal pour departman kiltir, Cecile Kalebi; sef egzekitif Konsey Nasyonal pour Lar, Jimmy Savy; sef egzekitif CINEA, Galen Bresson; lezot o zofisye sa minister; manm Lasanble Nasyonal pour distrik Grand Anse, Wavel Woodcock e manm Lasanble Nasyonal pour Baie Ste Anne, Churchill Gill.\nLo La Digue sa delegasyon ti vizit Rita Morel, en zenn artis lar vizyel ki’n mont son galeri L’Union Estate. Rita ti ganny sans montre zot serten son travay ensi ki travay lezot artis ki ti an egzibit e diskit en pti pe lo son bann konsern. Sa ti enkli son dezapwentman anver bann lazans vwayaz ki i santi ti kapab enkli vizit kot son galeri pandan zot vizit L’Union Estate. Sa ti ava donn sans bann touris vwar travay artistik bann Seselwa e petet ankouraz zot pour aste enn konman souvenir.\nEn lot konstrent ti bann letablisman touristik ki prefere servi bann tablo ki zot enporte aletranze olye bann lokal.\nLo Praslin sa delegasyon ti osi vizit artis lar vizyel Alain Marie ek Studio Island Vibrations, enn bann pli gran benn lo Praslin. La ankor sa de artis ti met a latansyon sa delegasyon zot bann konstrent tel ki mankman en landrwa kot bann artizan i kapab egzibit zot travay pour lavant e en stad mizikal lo Praslin.\n“Pandan sa vizit nou’n ganny sans vwar bann diferan difikilte ki bann artis i fer fas avek. Deza nou ti’n konmans diskisyon avek Minister Tourism e nou ava entansifye sa, pour vwar ki mannyer nou kapab fer bann letablisman touristik donn plis valer nou bann prodwi lokal e servi zot dan zot letablisman. Lezot minister konsernen ava osi ganny aprose pour vwar bann meyer solisyon pour bann konstrent ki bann artis pe fer fas avek. Mon konnen ki bann artis zil pros i annan bokou talan ek potansyel e nou kapab kolabor ansanm pour reviv nou kiltir,” Minis Larue ti partaze.\nBibliotek Nasyonal Baie Ste Anne ki sitie akote lopital Baie Ste Anne ti osi ganny vizite. E la pli gro konstrent i en mank lespas. I deza annan propozisyon pour lagrandisman sa letablisman me vi ki i ganny trouve dan en batiman ki tonm anba departman sport, diskisyon ava ganny fer pour vwar si i meyer bouz sa bibliotek dan en konpletman nouvo landrwa olye agrandi. Par kont sa bibliotek i byen ganny frekante malgre son grander, sirtou par bann zofisye medikal ek etidyan lekol pour bann resers.\nGrand Anse Praslin li i annan en nouvo bibliotek bokou pli gran e pli modern ki trouve dan batiman fon pansyon. Menm si zot plito ganny vizit bann zanfan lekol Grand Anse primer ki zis akote sa letablisman, bann travayer sa bibliotek in remark en bes dan lentere pour lir e servi sa fasilite. Osi lefet ki zot lo premye letaz sa batiman i fer zot dezavantazye pour atrakte dimoun e menm limit akse pour bann dimoun avek serten dezabilite. Minis in sizere ki seksyon zanfan sa bibliotek i ganny transformen pour fer li pli atiran pour zanfan e osi lorganizasyon plis aktivite ki ava ede retourn sa kiltir lir dan nou fitir zenerasyon. En ‘media campaign’ ava osi ede pour fer kominote konn plis lo sa bibliotek ek bann diferan servis ki i ofer.\nBann artis ti osi ganny sa sans pour diskit ek sa delegasyon dan en rankont. Praslin i deza annan son lasosiasyon artis, apele ‘Parfe’, e deza sa lasosiasyon pe fer bokou pour ede amelyor sitiasyon bann artis lo sa zil. La Digue in ganny ankouraze pour form son lasosiasyon menm si i deza annan en group artis ki pe deservi en pti pe sa rol. Parmi bann konstrent i bann letablisman touristik ki pe servi bann benn etranze pour ‘entertainment’ ou menm pey bann benn Seselwa tre pe. Posibilite pour bann artis ganny en ‘license’ ki ava ede pour kontrol standar, regilariz zot bann aktivite e osi pri de baz ki zot dwatet ganny peye par bann letablisman touristik.\nSizesyon pour konstriksyon en Vilaz Lar, Amitie, Praslin, akote erport ti osi ganny releve. Sa i ava en lespas kot bann artis a kapab montre e vann zot prodwi dan en morso e lot ava ganny servi konman en Stad Lanmizik. Sa proze ki ti deza an diskisyon i ava a benefis lakominote Praslin an antye. Lasosiasyon ‘Parfe’ in ganny demande pour travay lo en propozisyon detaye pour sa proze e remet avek minis pour plis aksyon.\nPropozisyon pour lorganizasyon en deba nasyonal ki ava ede soulev lenportans nou kiltir ti osi ganny fer e bann artis ti demann en balans ant sport ek kiltir vi ki zot santi ki souvannfwa, kiltir i tro ganny kit deryer.\nEn lot konstrent ki bokou bann artis i fer fas avek i finansman kar zot ganny difikilte pour kapab ganny en “loan” avek bann labank komersyal pour aste bann lekipman vi ki zot napa en saler garanti. Minis in donn son langazman pour vwar ek bann lezot lotorite konsernen pour annan serten progranm ki ava fasilit sa. Sizesyon pour annan reprezantan sa departman anploye lo zil pros ti osi ganny fer.\nDepartman kiltir, parey departman sport ek lazenes, ti osi sezi loportinite pandan sa vizit pour vwar bann lezot plas potansyel ki ava kapab benefisyel pour bann aktivite kiltirel tel ki sant kominoter Anse Boudin ek Anse Kerlan e bann konpleks sportif. Sa i touzour avek vizyon pour anmenn sa trwa konponan pour travay an pli etrwat kolaborasyon.\nPrevious: Minis Larue i vizit fasilite lazenes lo bann zil pros\nNext: Biennale des Danses des Seychelles ‘The wondrous world of body expressions’


Klib resers Arsiv Nasyonal i rekonpans bann gannyan konpetisyon\nSa ti deroul kot Arsiv Nasyonal, ki sitye dan batiman Bibliotek Nasyonal.\nKilb resers Arsiv Nasyonal ti lanse ofisyelman le 24 Out sa lannen, e son rol mazer se pour ede anpes zanfan lekol tonm dan move lenfliyans par donn zot bann alternativ edikasyonnel ki osi enteresan pour angaz zot ladan pandan vakans.\nEn total 50 etidyan in anrezistre pour sa klib, e proze ki’n ganny swazir sa lannen i «Listwar mon fanmir». En trantenn proze in ganny prezante par bann ki’n pran par, e en tim manm ziri ti swazir bann ki pli meyer.\nE dan seremoni ki ti fer yer bomaten, bann zanfan ti resevwar zot pri dan trwa kategori dan prezans konseye spesyal dan Departman Kiltir Raymonde Onezime, sef egzekitif Konsey Nasyonal pour Lar Jimmy Savy, parmi lezot envite.\nPremye pri dan kategori 10 a 12-an ti al pour Carlos Andre. Dan kategori 13 a 15-an, sete Shamira Sally ki ti ranport premye pri, e dan kategori 16 a 18-an, premye pri ti al pour Sheryl Crea.\nTi osi annan pri konsolasyon pour tou bann etidyan ki ti’n pran par dan sa konpetisyon, e zot ti ganny randevou pour 2013 pour prosen konpetisyon.\nDan son ladres pour sa lokazyon, Manmzel Onezime ti dir ki se par bann tel proze ki nou bann zenn Seselwa i ganny sans pour anrisir zot konnesans istorik, kiltirel e zeneral pour zot prop devlopman akademik e endividyel.\n«Sa premye group zenn ki’n anrezistre sa lannen in demontre bokou lentere dan sa linisyativ. Laplipar zot in met bokou zefor e zot in tre aktiv pour arive prezant zot travay malgre ki zot in ganny zis selman de vakans pour devlop zot proze,» i ti dir.\n«Kiltir e listwar i enportan dan lavi, e se pour sa rezon ki bann zanfan ozordi pe ganny ankouraze par sa seremoni pour zot kontinyen montre plis lentere anver sa bann tel pratik.»\nTou bann envite ti apre ganny sans admir bann diferan proze ki ti’n ganny mete konman en pti legzibisyon dan lasal.